title: Linjaradio

text: Linjaradion kehitystyö alkoi, kun Valtionrautatiet alkoi tarvita nopeaa ja sujuvaa yhteydenpitojärjestelmää junan ja liikenteenohjauksen väliseen viestintään. Tärkein sysäys järjestelmän kehittämiselle oli Kuurilan junaturma. Ensimmäinen koeosuus valmistui välille Toijala–Haapamäki vuonna 1962. Radiojärjestelmä kattoi loputkin pääradat vuonna 1984. Viimeisin verkon piiriin liitetty rataosa oli Turku–Toijala.


title: Linjaradio

text: Järjestelmällä oli paljon yhteistä myöhemmin avatun, hieman matalammalla taajuusalueella toimineen autoradiopuhelinverkon kanssa. Yhteydenottoyritystä tehdessään liikenteenohjaajan tuli tietää summittaisesti, minkä tukiaseman alueella juna sillä hetkellä liikkui. Tukiaseman vaihto kesken yhteyden ei ARP:n tapaan ollut mahdollista, ja veturiradiossa tuli olla valittuna ao. rataosalla/liikennepaikalla käytettävä radiokanava, joka osoitettiin aikataulussa olleella merkinnällä. Tukiasemia oli tyypillisesti noin 20–30 kilometrin välein, ja vierekkäisten tukiasemien lähetyssignaalit oli erotettu toisistaan 0,05 MHz alikanavin.


title: Linjaradio

text: Linjaradio käytti liikennemuotona täysdupleksia liikenteenohjaajan kiinteän ja toisen osapuolen liikkuvan päätelaitteen välillä, joten osapuolet pystyivät puhumaan samanaikaisesti. Kahden liikkuvan päätelaitteen välillä taas käytettiin puolidupleksia. Päätelaitteiden lähetystaajuus (ns. tukiaseman sisäänmenotaajuus) oli käytetystä kanavasta riippuen +4,6…4,7 MHz tukiaseman taajuutta korkeampi, ja tukiasema toisti lähetystaajuudellaan jokaisen sisäänmenotaajuudella havaitsemansa signaalin.


title: Linjaradio

text: Kaikki samalla kanavalla olleet käyttäjät kuulivat muiden keskustelut, kuten myös kuka tahansa sivullinen, jolla oli käytettävissä ko. taajuusalueelle sopiva vastaanotin. Liikenteenohjaajan täytyi kutsua haluamaansa vastaanottajaa ns. puhekutsulla esim. tämän junanumerolla, sillä vastaanottimia yksilöiviä selektiivikutsuja ei ollut. Sitä vastoin liikenteenohjaajaa kutsuttiin lähestulkoon aina selektiivikutsulla. Kutsuina toimivat kaksi eritaajuista päätelaitteeseen esiohjelmoitua äänimerkkiä, ja lähettämällä tietty määrä em. äänimerkkejä järjestelmä muodosti piirikytkentäisen puhelinyhteyden halutulle liikenteenohjaajalle. Yhteys purkautui automaattisesti.


title: Linjaradio

text: Linjaradiojärjestelmää arvosteltiin paljon huonon kuuluvuuden takia, sillä signaali oli analoginen ja siten häiriöaltis. Verkon purkaminen aloitettiin syyskuun 2010 aikana, ja keväällä 2011 loputkin ratapihakanavien tukiasemat hiljenivät. Tilalle rakennettiin GSM-tekniikkaan pohjautuva rautatiekäyttöön suunniteltu GSM-R-järjestelmä (ns. RAILI), joka otettiin valtion rataverkolla käyttöön vuoden 2008 lopussa. Järjestelmän käyttöön siirryttiin kokonaan seuraavasti:


title: Linjaradio

text: Linjakanavia oli kolme (lisäksi kolme alikanavaa 0,05 MHz ylempänä, jotta kaksi lähekkäistä tukiasemaa eivät olisi häirinneet toisiaan) ja ratapihoilla vaihtotyössä käytettyjä ratapihakanavia 26.


title: Linjaradio

text: Suomen taajuuslista


title: Kalkkistabilointi

text: Kalkkistabilointi on jäteveden hygienisointimenetelmä. Sen teho perustuu siihen, että taudinaiheuttajat eivät pysty elämään tai lisääntymään korkeilla (>10) pH tasolla. Kalkkistabilointi voidaan suorittaa joko poltetulla- tai sammutetulla kalkilla. Sammuttamaton kalkki nostaa pH:n lisäksi myös käsiteltävän lietteen lämpötilaa. Tärkeää stabiloimisen onnistumisen kannalta on lietteen ja kalkin tehokas sekoittaminen.


title: Kalkkistabilointi

text: Maa- ja metsätalousministeriön ja Kasvintuotannon tarkastuskeskuksen ohjeen mukaan puhdistamoliete on hygienisoitu kun lietteen pH nousee vähintään 12:een ja lämpötila kohoaa samanaikaisesti 55 °C:een kahden tunnin ajaksi. Lämpötilareaktio saadaan aikaan käyttämällä poltettua eli sammuttamatonta kalkkia (Cao). Poltettu kalkki reagoi veden ja hiilidioksidin kanssa muodostaen kalsiumhydroksidia ja lämpöä.


title: Kalkkistabilointi

text: Sammutettua kalkkia eli kalsiumhydroksidia (Ca(OH)²) käytetään käyttö- ja jätevedenpuhdistusprosesseissa, metallurgisessa teollisuudessa ja rakennusteollisuudessa. Sammutettu kalkkia kutsutaan myös rakennushienokalkiksi.


title: Kalkkistabilointi

text: Sammutetulla kalkilla stabilointi voidaan suorittaa:


title: Kalkkistabilointi

text: Haja-asutusalueiden sakokaivolietteiden kalkkistabiloinnilla tarkoitetaan jäteveden käsittelyjärjestelmistä poistettavan lietteen hygienisointia sammutetulla kalkilla. Jätevesiliete hygienisoidaan sekoittamalla lietteeseen sammutettua eli rakennushienokalkkia. Hygienisoiva vaikutus perustuu lieteseoksen emäksisyyteen (tavoite pH yli 12) ja stabilointiaikaan.


title: Kalkkistabilointi

text: Haja-asustusalueilla muodostuvaa sakokaivolietettä on mahdollista levittää omasta sakokaivosta omalle pellolle mikäli sakokaivoliete on hygienisoitu ennen peltoon levittämistä. Hyväksytyt menetelmät ovat kalkkistabiloinnin lisäksi termofiilinen mädätys, kompostointi, Kemicond-menetelmä tai terminen kuivaaminen. Jätevesilietettä, joka on peräisin tilalla asumisesta ja/tai tilalla tapahtuvasti muusta toiminnasta (joka ei tarvitse ympäristölupaa) voi levittää pellolle ilman ympäristölupaa, mikäli se hygienisoidaan.


title: Kalkkistabilointi

text: Kalkkistabilointi sammutetulla kalkilla voidaan suorittaa myös nk. yhteiskeräilypisteessä, jossa yrittäjä kerää lietteet suureen lietesäiliöön (enintään 100 m). Lietesäiliön, jossa kalkkistabilointi suoritetaan, on oltava kunnolla katettu. Yhteiskeräilypisteissä lietteiden hygienisointi on luvanvaraista.


title: Birkbeck College

text: Birkbeck, University of London (aikaisemmin Birkbeck College, epävirallisesti myös BBK), on Lontoon yliopiston college, Englannissa. Se on erikoistunut iltaluentoihin. Birkbeck tarjoaa monia Master ja Bachelor tutkintoja, joita voi opiskella sekä osa-aikaisena että kokoaikaisena opiskelijana. Yliopisto hyväksyy myös PhDs oppilaita. Sen henkilökunnalla on loistava maine tukimuskentällä muun muassa englannissa, taloustieteissä, historiassa, taiteiden historiassa, filosofiassa, psykologiassa, espanjassa ja tietissä. Tällä hetkellä Birkbeckissä opiskelee yli 19 000 opiskelijaa, joista suurin osa on Undergraduate opiskelijoita.


title: Birkbeck College

text: Birkbeck laskee neljä Nobel palkittua ja Britannian pääministerin entisiin opiskelijoihinsa ja henkilökuntaansa.


title: Birkbeck College

text: Vuonna 1823 George Birkbeck perusti London Mechanics' Instituten, Crown and Anchor Tavernissa, Strandilla. Tällöin tilaisuuteen osallistui yli kaksituhatta ihmistä. Kaksi vuotta myöhemmin istituutti muutti Southampton Building:iin Chancery Lanella. 1830 alkaen naisopiskelijat saivat hakea opiskelemaan. Vuonna 1858, University of London:in rakenne muutosten yhteydessä Birkbeck College sai mahdollisuuden kokeiden järjestämiseen. Instituutista tuli yliopiston tärkein osa-aikais opintojen tarjoaja.


title: Birkbeck College

text: Instituutti muutti nimensä Birkbeck Literary and Scientific Institution:iksi vuonna 1866 ja muutti Breams Buildingiin Fetter Lanelle, jossa se sijaitsi seuraavat 67 vuotta. Vuonna 1920 Birkbeck yhdistyi virallisesti Lontoon yliopiston collegeksi, yhdistymisen oli taroitus tapahtua jo vuonna 1913, mutta Ensimmäisen Maailman Sodan syttyminen viivästytti yhdistymistä. Toisen Maailman Sodan aikaan Birkbeck oli ainoa college, joka ei siirtynyt sodan ajaksi pois pääkaupungin keskustasta. 1941 yliopiston kirjasto kärsikin suorasta iskusta Blitz:issä, mutta opetus yliopistolla jatkui. Sodan aikana Birkbeck järjesti extra-mural luentoja kansalle, joihin pystyi osallistumaan ruokatunnin aikana, luennoitsijoina olivat muun muassa Joad, Pevsner ja Harold Nicolson.


title: Birkbeck College

text: Vuonna 1952 college muutti nykyiseen sijaintiinsa Malet Streetillä, Lontoon keskustassa, aivan Senate House Libraryn ja British Museumin viereen. Lähimpinä metroasemina ovat Russell Square, Euston ja Holborn.


title: Ben Elton

text: Ben Elton (s. 3. toukokuuta 1959) on englantilainen koomikko, kirjailija ja käsikirjoittaja. Hän on esiintynyt standup-koomikkona ja kirjoittanut humoristisia televisiosarjoja (mm. Musta kyy TV-sarjan kaudet II,III ja IV yhdessä Rowan Atkinsonin kanssa) ja satiirisia romaaneja.


title: Mae Questel

text: Mae Questel (13. syyskuuta 1908 – 4. tammikuuta 1998) oli yhdysvaltalainen teatterinäyttelijä ja ääninäyttelijä, joka muistetaan parhaiten Betty Boopin ja Olgan äänirooleista.


title: Mae Questel

text: Mae Kwestel syntyi Bronxissa vuonna 1908. Ollessaan 17-vuotias hän voitti erään paikallisen kilpailun, jossa etsittiin laulaja Helen Kanea muistuttavaa tyttöä. Tämän myötä Mae aloitti esiintymään vaudevillen näytelmissä. Erään kiertueen aikana paikalle oli saapunut animaattori Max Fleischer, joka etsi sopivaa ääntä luomalleen hahmolle Betty Boopille. Sukunimensä Questeliksi muuttanut Mae lauloi aikaisemmin Helen Kanen laulamaa "Boop-boop-a-doop" laulua, josta Fleischer piti ja palkkasi hänet hahmon rooliin. Questel oli hahmon roolissa vuosien 1931–1939, jonka aikana hän äänitti yhteensä yli 150 lyhytanimaatiota ennen hahmon viimeistä esiintymistä animaationa. Samaan aikaan hän julkaisi laulun "On the Good Ship Lollipop", joka myi yli kaksi miljoonaa kopiota. Vuonna 1988 Questel uusi monen vuoden jälkeen Betty Boobin ääniroolin elokuvassa Kuka viritti ansan, Roger Rabbit?.


title: Mae Questel

text: 1930-luvun puolesta välistä lähtien Questel toimi myös Olgan äänenä Kippari-Kallen lyhytanimaatioissa. Hänen kerrottiin luoneen Olgalle nasaali äänen näyttelijä ZaSu Pittsin mukaan. Questel kieltäytyi muuttamasta Miamiin, kun Fleischer Studios muutti päärakennustaan kyseiseen kaupunkiin vuonna 1938. Tämän myötä Margie Hines tuli hahmon ääneksi vuodesta 1939 aina vuoteen 1944 asti. Questel palasi takaisin Olgan ääneksi heti vuonna 1944 ja toimi roolissaan aina 1960-luvulle asti.


title: Mae Questel

text: Questel esiintyi tämän jälkeen muutaman kerran näytelmärooleissa elokuvissa Funny Girl (1968), Kuuma kesä (1985) ja New York Stories (1989). 1970-luvulla Hanna-Barbera loi uuden Kippari-Kalleen perustuvan animaatiosarjan The All-New Popeye Hour. Questel joutui tällä kertaa koe-esiintymään roolia varten, joka kuitenkin meni toiselle ääninäyttelijälle Marilyn Schrefflerille. Questel esiintyi viimeisen kerran elokuvassa Joulupuu on kärvennetty vuonna 1989.


title: Mae Questel

text: Hän kuoli alzheimerin tautiin vuonna 1998 ollessaan 89-vuotias.


title: Hiljainen sopimus

text: Hiljainen sopimus () on vuonna 1947 ensi-iltansa saanut yhdysvaltalainen elokuvaklassikko. Elokuvan ohjasi Elia Kazan ja se perustuu Laura Z. Hobsonin kirjoittamaan romaaniin. Elokuvan pääosissa olivat muun muassa Gregory Peck, John Garfield, Celeste Holm ja Dean Stockwell. Elokuva oli ehdolla kahdeksaan Oscariin ja voitti kolme. Elokuva oli ilmestyessään heti toisen maailmansodan jälkeen erittäin ajankohtainen, koska siinä käsiteltiin antisemitismiä.


title: Hiljainen sopimus

text: Philip Schuyler Green (Gregory Peck) on leskeksi jäänyt toimittaja, joka on muuttaa New Yorkiin poikansa (Dean Stockwell) ja äitinsä (Anne Revere) kanssa. Green tapaa lehdentuottajan John Minifyn (Albert Dekker), joka haluaa Greenin tekevän jutun antisemitismistä tuoretta näkökulmaa käyttäen. Pienen pohdinnan jälkeen Philip päättää tekeytyä juutalaiseksi ja kirjoittaa kokemuksistaan. Totuus, että Philip ei olekaan oikeasti juutalainen, päätetään pitää salassa kaikilta, myös Philipin työtovereilta. Koska Philip on perheineen uusi New Yorkissa, eivätkä he tunne sieltä ketään, sen pitäisi olla helppoa. Philipin juutalainen ystävä Dave Goldman (John Garfield) muuttaa New Yorkiin asumaan Greenien luokse, kunnes löytää perheelleen asunnon muualta.


title: Hiljainen sopimus

text: Päivällisjuhlissa Philip tapaa Minifyn eronneen sisarentyttären Kathy Laceyn (Dorothy McGuire), jonka idea juttu antisemitismistä alun perin oli. Phil ja Kathy alkavat tapailla toisiaan. Ajan kanssa Phil alkaa ottaa kokemansa antisemitismin entistä enemmän itseensä. Vaikka Kathy on liberaali, ei häntä kiehdo Philin radikaali tapa suhtautua rasismiin. Phil ei muun muassa suostu laittamaan "juutalaisleikkiään" kesken Philin ja Kathyn vierailessa Kathyn sisaren (Jane Wyatt) luona, joka asuu tunnetusti antisemitistisellä alueella. Ennen pitkää tämä alkaa tuoda säröjä parin suhteeseen. Philin ja Kathyn suhde lopulta kariutuu ja Phil ilmoittaa muuttavansa pois New Yorkista jutun valmistuttua.


title: Hiljainen sopimus

text: Kathy tapaa Daven ja Dave vakuuttaa Kathylle, ettei hän ole antisemitismi, mutta että rasismin vaikeneva hyväksyntä on lähes yhtä pahaa. Kathy tajuaa nyt kuinka väärässä hän on ollut. Seuraavana päivänä Dave kertoo Philille, että hän muuttaa perheineen Kathyn siskon naapuriin ja että Kathy aikoo itse pitää huolta, että naapurit kohtelevat heitä hyvin. Tämän kuulessaan Phil antaa Kathylle anteeksi ja palaa hänen luokseen.


title: Jari Nenonen

text: Jari Veikko Olavi Nenonen (s. 27. kesäkuuta 1951 Hamina) on suomalainen kirjailija ja pakinoitsija. Hänen tuotantonsa käsittää romaaneja, novelleja ja lasten- ja nuortenkirjallisuutta. Nenonen on kirjoittanut myös näytelmiä ja runoja.


title: Jari Nenonen

text: Nenonen on toiminut radiopakinoitsijana Radio Lokissa ja Yleisradion Radio Suomessa. Hän on pakinoinut nimimerkillä Jallu kaksi kertaa viikossa Yleisradion maakuntaradioista Kymenlaakson Radiossa, Etelä-Karjalan Radiossa, Etelä-Savon Radiossa ja Lahden Radiossa. Nenosen pakinoita julkaistiin nimimerkillä Mata-Jari 1972- 2015 Kymen Sanomissa.Vuoden 2016 alusta Nenonen siirtyi pakinoitsija Mata Jarina kotkalaiseen kaupunkilehti Ankkuriin. Hän on pakinoinut vuodesta 1977 lähtien säännöllisesti Suomenmaassa. Nenonen on kirjailijan ja pakinoitsijan uran ohella ollut Suomen Postin palveluksessa, toiminut DJ:nä sekä ollut Haminan kaupunginvaltuutettu. Perusäijät ry valitsi Nenosen Vuoden Äijäksi 2013.


title: Paavillinen tiedeakatemia

text: Paavillinen tiedeakatemia () on Vatikaanivaltiossa sijaitseva vuonna 1936 perustettu akatemia. Se toimii nykyään Vatikaanin puutarhojen alueella, missä ovat myös Paavillinen yhteiskuntatieteiden akatemia ja Pyhän Tuomas Akvinolaisen Paavillinen akatemia.


title: Paavillinen tiedeakatemia

text: Akatemia juontaa juurensa Accademia dei Lincei -nimiseen edeltäjäänsä. Paavi Pius XI:n aikana akatemia perustettiin uudelleen Paavillinen tiedeakatemia -nimellä.


title: Paavillinen tiedeakatemia

text: Nykypäivänä akatemian jäseniin kuuluu joukko maineikkaita tutkijoita. Akatemian nykyiset jäsenet ovat: Akatemian historiassa sen jäseniin on kuulunut myös lukuisa joukko henkilöitä, jotka on myöhemmin palkittu Nobel-palkinnolla. Moni jäseniksi katsottavista nobeliseista on myös toiminut akatemian jäsenenä ennen palkintonsa saamista.


title: Paavillinen tiedeakatemia

text: Akatemian jäsenistä Nobel-voittajia ovat:


title: Martin Sandberger

text: Martin Sandberger (17. elokuuta 1911 Charlottenburg Berliini, Saksa – 30. maaliskuuta 2010) oli SS-eversti ja Sonderkommando 1a:n komentaja Einsatzgruppessa. Hän oli myös Sicherheitspolizein ja turvallisuuspalvelu SD:n komentaja Virossa, ja hänellä oli merkittävä osuus Baltian juutalaisten massamurhissa.


title: Martin Sandberger

text: Martin Sandbergerin isä oli IG Farbenin johtaja. Sandberger opiskeli lakia Münchenin, Kölnin, Freiburgin ja Tübingenin yliopistoissa. 20-vuotiaana hän liittyi kansallissosialistiseen puolueeseen ja sitten SA:han. 1932–1933 Sandberger oli natsiaktivisti ja oppilasjohtaja Tübingenissa. Hän sai pätevyyden 1933, ja natsien oppilasliigan jäsenenä hänestä tuli yliopistotarkastaja.


title: Martin Sandberger

text: Vuonna 1936 Sandbergeristä tuli SS:n jäsen Gustav Adolf Scheelin alaisuuteen turvallisuuspalvelu SD:hen Württembergiin. Hän teki uraa myös SD:ssä ja hänestä tuli 1938 SS-majuri. 13. lokakuuta 1939 Himmler nimitti Sandbergerin maahanmuuton keskustoimistoon Koillis-Saksaan johtajaksi, jonka tehtäviin kuului myös äskettäin vallattujen itäisten alueiden uudelleen asuttamisen arviointi. Operaatio Barbarossan alettua Sandbergeristä tuli Sonderkommando 1a:n johtaja Einsatzgruppeen (yhdessä Franz Walter Stahleckerin kanssa), ja he panivat toimeen massamurhia Baltian maissa. Sandberger osoitti erityistä tehokkuutta: esimerkiksi raportissaan 1. heinäkuuta 1942 hän ilmoitti 941 juutalaista surmatun. Hänen ponnisteluaan arvostettiin, ja 3. joulukuuta 1941 hänet nimitettiin SD:n komentajaksi Viroon.


title: Martin Sandberger

text: Martin Sandberger pidätettiin sodan jälkeen ja tuomittiin kuolemaan 1948 Einsatzgruppen-oikeudenkäynnissä, mutta rangaistus muutettiin myöhemmin elinkautiseksi vankeusrangaistukseksi. Sandbergerin isä, eläkkeelle jäänyt IG Farbenin tehtaanjohtaja, käytti suhteitaan Theodor Heussiin, joka otti yhteyttä Yhdysvaltain suurlähettilääseen James B. Conantiin ja anoi armahdusta. Vaikutusvaltaisilta kansalaisilta, kuten oikeusministeri Wolfgang Haussmannilta ja piispa (Landesbischof) Martin Haugilta, tuli useita armahduspyyntöjä. Jopa Saksan liittopäivien varapuhemies Carlo Schmid huolestui Sandbergerin oloista Landsbergin vankilassa. Sen ansiosta Sandberger vapautui 1958. Syksyllä 2004 Viron lehdet kertoivat Sandbergerin asuvan Stuttgartin lähistöllä olevassa huvilassa.


title: Martin Sandberger

text: Internetin amatöörietsivät olivat vuosia huomioineet, että Sandberger oli korkea-arvoisin SS-johtaja jonka tiedettiin olevan elossa. Sandberger oli vuodesta 1958 elänyt täysin piilossa julkisuudelta ennen kuin Der Spiegel -lehti jäljitti hänet juuri ennen hänen kuolemaansa 2010.


title: Dorothy McGuire

text: Dorothy Hackett McGuire (14. kesäkuuta 1916 Omaha, Nebraska, Yhdysvallat – 13. syyskuuta 2001 Santa Monica, Kalifornia, Yhdysvallat) oli yhdysvaltalainen näyttelijätär.


title: Dorothy McGuire

text: McGuiren tunnetuimpia elokuvia ovat "Kierreportaat" (1946), "Hiljainen sopimus" ("Gentleman's Agreement", 1947), "3 kolikkoa lähteessä" ("Three Coins in the Fountain", 1954), "Onnellisen laakson kansa" (Friendly Persuasion, 1956), "Erämetsän sankarit" (Old Yeller, 1957), "Robinsonin perhe" ("Swiss Family Robinson", 1960) ja "Mies Nasaretista" ("The Greatest Story Ever Told", 1965). Hän on saanut elokuvaurastaan tähden Hollywood Walk of Famelle.


title: Dorothy McGuire

text: McGuire oli naimisissa John Swopen kanssa vuodesta 1943 tämän kuolemaan 1979 asti. Pariskunnalla oli kaksi lasta. McGuire kuoli 85-vuotiaana sydänsairauteen.


title: Luettelo kuuluisista vasenkätisistä ihmisistä

text: Tämä on luettelo kuuluisista vasenkätisistä ihmisistä.Akaan Viialassa valitaan elokuussa Vasenkätisten Vestivaalien yhteydessä Vuoden vasenkätinen. Vuoden vasenkätisen valitsee Akaan elävän musiikin yhdistys Almu Ry. Kiertopalkinnon ovat saaneet seuraavat henkilöt:


title: Dares Fryygialainen

text: Dares Fryygialainen oli Homeroksen Iliaan mukaan Hefaistoksen troijalainen pappi. Häntä alettiin myöhemmin pitää historiallisena henkilönä, jonka nimiin on kirjoitettu aikalaiskuvaus Troijan sodan tapahtumista. Teoksen ainoa tunnettu versio on latinankielinen "Daretis Phrigii de excidio Troiae historia". Vaikka teos alkaakin saatekirjeellä, jossa roomalainen 1. vuosisadalla eaa. elänyt oppinut Cornelius Nepos osoittaa latinankielisen käännöksensä Sallustiukselle, teos on ilmeisesti kirjoitettu viidennen ja kuudennen vuosisadan vaihteessa. On mahdollista, että teoksesta on ollut olemassa myös kreikankielinen alkuperäisteos, johon Aelianus mahdollisesti viittaa.


title: Dares Fryygialainen

text: Teos on hyvin troijalaismyönteinen, ja se oli Diktys Kreetalaisen teoksen ohella niitä harvoja lähteitä, joita keskiajalla oli käytettävissä Troijan sodan tapahtumista.


title: Mary Millington

text: Mary Millington "oik. Mary Ruth Quilter" (30. marraskuuta 1945 Kenton – 19. elokuuta 1979) oli brittiläinen pornonäyttelijä. Häntä on luonnehdittu brittiläiseksi Linda Lovelaceksi. Tunnetuksi hänet teki rooli seksikomediassa "Come Play with Me" vuodelta 1977. Hänen viimeiseksi jäänyt roolinsa oli Sex Pistols -yhtyeen elokuvassa "The Great Rock 'n' Roll Swindle", mutta hän kuoli ennen elokuvan julkaisua.


title: Mary Millington

text: Millington kuoli otettuaan yliannostuksen 33-vuotiaana. Hän oli ajautunut pahaan huumekierteeseen ja masennukseen poliisin tehtyä toistuvasti ratsioita hänen pitämäänsä pornokauppaan. Hänen jäljiltään löydettiin itsemurhaviesti.


title: Anne Revere

text: Anne Revere (25. kesäkuuta 1903 New York City, New York – 18. joulukuuta 1990 Locust Valley, New York) oli yhdysvaltalainen elokuvanäyttelijä ja Oscar-voittaja.


title: Anne Revere

text: Anne Revere aloitti elokuvauransa vuonna 1934. Hän voitti parhaan naissivuosa-Oscarin elokuvasta "Yli esteiden" (National Velvet, 1944). Hänen muita tunnettuja elokuvia ovat muun muassa "Bernadetten laulu" (1943), "Taivasten valtakunnan avaimet" (1944), "Hiljainen sopimus" (1947) ja "Paikka auringossa" (1951).


title: Anne Revere

text: Myöhemmin Anne joutui Hollywoodin mustalle listalle viranomaisten epäiltyä häntä kommunistiksi. Anne Revere kuoli keuhkokuumeeseen 87-vuotiaana.


title: José Luis Brown

text: José Luis Brown (s. 11. marraskuuta 1956 Ranchos, Argentiina) on argentiinalainen jalkapalloilija ja jalkapallovalmentaja. Puolustajana pelannut Brown voitti maailmanmestaruuden vuoden 1986 maailmanmestaruuskilpailuissa.


title: José Luis Brown

text: Brown, lempinimeltään ”Tata”, on Estudiantesin kasvatti. Edustusjoukkueessa hän debytoi vuonna 1975. Vuosina 1982 ja 1983 Brown johdatti kapteenina joukkueen kahteen Argentiinan-mestaruuteen. Kahdeksan Estudiantes-kauden jälkeen Brown siirtyi Deportivo Españoliin ja Boca Juniorsiin, josta hän siirtyi pelaamaan ulkomaille. Vuosina 1986–1988 Brown pelasi Kolumbiassa, Ranskassa ja Espanjassa ilman suurempaa menestystä. Hän palasi vuonna 1989 Argentiinaan Racing Clubin joukkueeseen ja lopetti uransa samana vuonna.


title: José Luis Brown

text: Argentiinan maajoukkueessa Brown pelasi 36 maaottelua vuosina 1983–1990. Hän teki vain yhden maaottelumaalin, mutta se oli sitäkin makeampi, sillä se oli vuoden 1986 jalkapallon maailmanmestaruuskilpailuiden loppuottelun avausmaali. Myöhemmin samassa ottelussa Brown loukkasi kätensä ja se täytyi sitoa vartaloon kiinni, joten Brown pelasi ottelun lopun ”yksikätisenä”. Argentiina voitti Saksan lopulta 3–2 ja sai maailmanmestaruuden.


title: José Luis Brown

text: Pelaajauran jälkeen Brown toimi apuvalmentajana eri valmentajien alaisuudessa (muun muassa Oscar Ruggeri ja Carlos Bilardo). Vuonna 2002 Brown kävi valmentamassa kolumbialaista Club Bloomingia, mutta joutui lähtemään jo 16 pelin jälkeen. Club Bloomingin jälkeen hän valmensi Estudiantesin nuorisojoukkuetta hyvällä menestyksellä. Brownin päävalmentajaura käynnistyi toden teolla vuonna 2004, kun hän siirtyi Argentiinan toiseksi ylimmällä sarjatasolla pelanneeseen Atlético de Rafaelaan. Brown riitautui seuran johdon kanssa ja siirtyi Club Almagroon. Lyhyen Club Sportivo Ben Hur -pestin jälkeen Brown siirtyi valmentamaan toukokuussa 2007 nykyistä joukkuettaan Ferro Carril Oestea Argentiinan toiseksi ylimmällä sarjatasolla. 5. joulukuuta 2007 ilmoitettiin, että Brownista tulee Argentiinan alle 17-vuotiaiden maajoukkueen valmentaja.


title: Repokallio

text: Repokallio on matala vaara ja kaupunkimetsäinen virkistysalue Joensuussa. Alueella on polkuja, hiihtolatuja, pulkkamäki ja luontopolku. Valaistut kuntolenkit ovat 1,3 ja 4,2 kilometrin mittaisia. Ladut Repokalliolta johtavat Nepenmäelle, Hukanhaudalle, Niinivaaralle ja Iiksenvaaran koululle.


title: Repokallio

text: Repokalliolla on luontopolku infotauluineen. Lisäksi alueella on pysyvä 4H-järjestön rakentama metsätaitorata, jolla on mahdollista tutustua metsätaitoiluun itsenäisesti sekä harjoitella tietoja ja taitoja.


title: Repokallio

text:
Repokallio sijaitsee Hukanhaudan ja Kontiosuon kaatopaikan välissä, valtatie 6:n eli Imatrantien ja kantatie 74:n eli Ilomantsintien risteyksen tuntumassa. Yhdeltä sivulta se rajoittuu Ilomantsin rataan. Joensuun keskustaan on matkaa noin kuusi kilometriä.
Alue tunnetaan myös Vestinä tai Vestinkalliona, jonka niminen mäki on alueen korkein kohta. Sen laelle oleva, vuonna 2004 valmistunut Digitan radiomasto on Joensuun korkeimpia rakennelmia. Sen korkeus on 120 metriä.


title: Repokallio

text: Repokallio on myös pienen asuinalueen nimi. Virkistysalueen tuntumassa on muutamia rintamamiestaloja. Repokallio on antanut nimensä myös valtatie 6:n ja kantatie 74:n eritasoliittymälle. Puhas Oy:n Kontiosuon kaatopaikka tunnettiin aikaisemmin myös Repokallion kaatopaikkana; kaatopaikka sijaitsee nykyisin valtatie 6:n toisella puolella.


title: Jason Roberts

text: Jason Andre Davis Roberts (s. 25. tammikuuta 1978) on grenadalainen jalkapalloilija, joka edustaa Valioliigan Readingia.


title: Kansantuomioistuin (natsi-Saksa)

text: Kansantuomioistuin (, lyh. "VGH") oli natsi-Saksan erikoisoikeus, joka oli säädetty lailla 24. huhtikuuta 1934. Valtiopäivätalon palon jälkeinen oikeusprosessi päättyi kansallissosialistien kannalta epäedulliseen tulokseen, koska valtakunnanoikeus tuomitsi yksin päätekijänä Marinus van der Lubben. Kansallissosialistit eivät sen vuoksi voineet syyttää kommunisteja tuhopoltosta. Niinpä perustettiin poliittisiin rikoksiin erikoistunut VGH, jonka toimivaltaan kuuluivat muun muassa seuraavat rikosasiat: puolustusmateriaalin vahingoittaminen, vihollisen avustaminen ja puolustuskyvyn heikentäminen. Kansantuomioistuin jakoi tuomioita myös mustan pörssin kauppiaille, lakkoilijoille ja tappiomielialan levittäjille.


title: Kansantuomioistuin (natsi-Saksa)

text: Kansantuomioistuin kokoontui Berliinin oikeustalon istuntosalissa. Oikeussali oli koristettu suurilla hakaristilipuilla sekä Adolf Hitlerin ja Fredrik II:n rintakuvilla. Oikeusistuin koostui kahdesta ammattilaistuomarista sekä viidestä maallikkojäsenestä, jotka olivat koottu kansallissosialistisen puolueen, poliisin, SS:n ja sotavoimien riveistä. Ammattilaistuomarien äänet olivat ratkaisevat, ja ne saattoivat kaataa maallikkojen äänet. Tuomarit nimitti Hitler valtakunnan oikeusministeriön ("Reichsjustizministerium") ehdotuksesta. Oikeusistuimen tärkein jäsen oli puheenjohtaja. VGH tuomitsi ainoana oikeusasteena: muutoksenhakumahdollisuutta tuomioihin ei ollut.


title: Kansantuomioistuin (natsi-Saksa)

text: VGH:n puheenjohtajana oli vuodesta 1936 Otto Thierack, ja häntä seurasi vuonna 1942 Roland Freisler. Viimeistään Freislerin nimityksen jälkeen kansantuomioistuin lakkasi täysin muistuttamasta todellista laillista oikeusistuinta. Freisler ajoi kuolemantuomioita läpi vähin todistein sekä pilkkasi ja nöyryytti syytettyjä. Kun kansantuomioistuin tuomitsi heinäkuun 20. päivän salaliiton jäseniä, Freisler raivosi ja huusi niin kovaa, että istunnot tallentaneen filmiryhmän äänittäjillä oli suuria vaikeuksia tehdä työnsä.


title: Kansantuomioistuin (natsi-Saksa)

text: Vuosina 1943–1944 Freislerin I senaatti langetti 1 600 hirttotuomiota (muun muassa Valkoinen ruusu -vastarintaryhmän jäsenet). Pelkästään vuosina 1942–1943 VGH langetti yli 5 000 kuolemantuomiota. Tuomioita ei jaettu ainoastaan saksalaisille vaan myös miehitettyjen maiden kansalaisille.


title: Kip Thorne

text: Kip Stephen Thorne (s. 1. kesäkuuta 1940 Logan, Utah, Yhdysvallat) on yhdysvaltalainen teoreettinen fyysikko, jonka tunnetuimmat tutkimukset käsittelevät kosmologiaa ja Albert Einsteinin suhteellisuusteoriaa. Thorne on myös fyysikkojen Stephen Hawking ja Carl Sagan pitkäaikainen ystävä. Thornelle myönnettiin Nobelin fysiikanpalkinto vuonna 2017 yhdessä Rainer Weissin ja Barry Barishin kanssa LIGO-detektorista ja gravitaatioaaltojen havaitsemisesta.


title: Kip Thorne

text: Thorne väitteli Princetonin yliopistossa vuonna 1965. Hän on California Institute of Technologyn emeritusprofessori vuodesta 2009.


title: Kip Thorne

text: Julkisuudessa Thorne tunnetaan myös useista vedonlyönneistään Stephen Hawkingin ja John Preskillin kanssa. Thorne on esimerkiksi voittanut Hawkingin kanssa vedon siitä, onko Cygnus X-1 musta aukko vai ei. Thorne on myös asettunut Hawkingin kannalle vedonlyönnissä siitä, katoaako informaatio lopullisesti mustaan aukkoon. Vaikka Hawking on jo luovuttanut kyseisen vedon ja todennut hävinneensä, Thorne ei ole samaa mieltä hänen kanssaan.


title: Taurit

text: Taurit () olivat antiikin aikana Taurien Khersonesoksella eli nykyisellä Krimin niemimaalla asunut heimo. Taurit olivat mahdollisesti kimmerialaisten jälkeläisiä, jotka skyytit olivat ajaneet tieltään. Heidät tunnettiin merirosvoina ja ryöstelijöinä.


title: John Preskill

text: John Phillip Preskill (s. 19. tammikuuta 1953) on yhdysvaltalainen teoreettinen fyysikko, joka työskentelee professorina California Institute of Technology -instituutissa.


title: John Preskill

text: Preskill syntyi Illinoisin osavaltion Highland Parkissa. Opiskelunsa hän suoritti Princetonin yliopistossa ja myöhemmin Harvardissa.


title: John Preskill

text: Valtamediassa Preskill on huomioitu lähinnä yhtenä osapuolena vedonlyönnissä Stephen Hawkingin ja Kip Thornen kanssa. Vedoista kuuluisin käsittelee informaatiota ja mustia aukkoja. Vuonna 2004 Hawking tunnusti olleensa väärässä ja myönsi Preskillin voittaneen vedon, mutta Hawkingin kanssa samaa mieltä ollut Kip Thorne ei ole myöntänyt hävinneensä. Tieteellisin menetelmin vedon lopputulosta ei voida vielä ratkaista.


title: Otto Thierack

text: Otto Georg Thierack (19. huhtikuuta 1889 Würzen – 22. marraskuuta 1946 Sennelager) oli saksalainen juristi ja natsipoliitikko.


title: Otto Thierack

text: Thierack syntyi keskiluokkaiseen perheeseen, jonka sukujuuret voidaan jäljittää aina vuoteen 1633 asti. Hän opiskeli lakia ja politiikkaa Marburgissa ja Leipzigissä. Thierack suoritti lakimiestutkinnon helmikuussa 1914. Ensimmäisessä maailmansodassa hän palveli luutnanttina ja palkittiin toisen luokan rautaristillä.


title: Otto Thierack

text: Vuonna 1932 Thierack liittyi kansallissosialistiseen puolueeseen. Vuodesta 1935 lähtien hän oli Valtakunnan oikeusministeriön varapresidentti. Vuonna 1936 hänestä tuli Volksgerichtshofin puheenjohtaja. Vuosina 1942–1945 Thierack oli valtakunnan oikeusministeri.


title: Otto Thierack

text: Sodan jälkeen liittoutuneet pidättivät Thierackin, mutta hän teki itsemurhan myrkyllä ennen joutumistaan oikeuden eteen.


title: Eddington-mitali

text: Eddington-mitali on Arthur Stanley Eddingtonin mukaan nimetty palkinto. Palkinnon myöntää Royal Astronomical Society, ja se myönnetään teoreettisen astrofysiikan merkittävimmille tutkijoille.


title: Tapio Nurkka

text: Tapio Nurkka (16. syyskuuta 1920 Viipuri – 6. lokakuuta 1967 Helsinki) oli suomalainen näyttelijä. Hän tuli tunnetuksi Lea Joutsenon tähdittämistä komediaelokuvista 1940-luvulla. Nurkan uraa varjosti alkoholismi.


title: Tapio Nurkka

text: Tapio Nurkka aloitti elokuvauransa kulissien hoitajana Suomi-Filmin kuvausryhmässä vuonna 1938. Hän haavoittui pahoin jatkosodan alussa. Parannuttuaan Nurkka jatkoi elokuvauraansa, kun Valentin Vaala huomasi hänessä piilevän sankariainesta Lea Joutsenon tähdittämiin komedioihin. Vuonna 1941 hän oli kuvausryhmän jäsenenä "Morsian yllättää" -elokuvassa ja sen jälkeen keskeisessä roolissa seitsemässä Lea Joutseno -komediassa. Nurkka näytteli näissä elokuvissa usein sitä, joka lopulta kesytti Joutsenon tulkitsemat energiset ja modernit naishahmot. Hänen vähäeleinen komiikkansa oli oiva vastakohta Joutsenon railakkuudelle. Vuonna 1944 Nurkka oli mukana Ilmari Unhon ohjaamassa 44-minuuttisessa tiedotuselokuvassa "Pellonmäen tarina". Samana vuonna ensi-iltansa saaneessa draamassa "Kartanon naiset" hänellä oli sivuosa luutnantti Kivenä. Nurkan elokuvaura päättyi kohtalodraamaan "Pikajuna pohjoiseen" 1947, jossa hänellä oli nuoren insinöörin osa. Valkokankailta Tapio Nurkka siirtyi Iloiseen Teatteriin. Hän oli mukana myös teatterikiertueilla. Uransa lopussa hän toimi myös radio- ja televisiotyössä.


title: Tapio Nurkka

text: Nurkka omisti maatilan Luumäellä. Hän harrasti metsästystä ja kalastusta.


title: Mika Korhonen

text: Mika Korhonen (s. 14. elokuuta 1987 Kuusankoski) on suomalainen jääkiekkomaalivahti. Hän on Espoon Bluesin juniorikoulun kasvatteja. Hän on pelannut Bluesin juniorijoukkueissa, sekä Mestiskiekkoa Kirkkonummen Salamoissa, sekä FPS:ssä. Korhonen siirtyi kaudeksi 2007-08 Bluesin miehistöön, mutta on pääsääntöisesti toiminut kolmosvahtina. Korhosella on sopimus Bluesin kanssa vuoteen 2009 asti. Jatkaa kolmosvahtina, mutta on jo yli-ikäinen A-nuoriin. Pelannee kautensa Savonlinnan SaPKossa, jossa hän on vuokralla ja pelaa tarvittaessa Espoossakin.


title: Mika Korhonen

text: Mikan veli Juha Korhonen on myös jääkiekkomaalivahti.


title: Hughes-mitali

text: Hughes-mitali on yksi Royal Societyn myöntämistä palkinnoista. Palkinto on nimetty mikrofonin keksijän David Edward Hughesin mukaan. Ensimmäinen palkinnonsaaja oli elektronin löytänyt Joseph John Thomson, ja sittemmin palkinto on myönnetty useille kuuluisille tutkijoille, muun muassa Alexander Graham Bellille, Stephen Hawkingille, Enrico Fermille ja Hans Geigerille.


title: Valarie Rae Miller

text: Valarie Rae Miller (s. 16. huhtikuuta 1974) on yhdysvaltalainen näyttelijä, joka on työskenellyt myös juontajana. Hänet tunnetaan varsinkin Cindyn roolista, jota hän esitti vuosina 2000–2002 televisiosarjassa "Dark Angel". Cindy oli sarjassa päähenkilön Maxin (Alba) työtoveri ja ystävätär.


title: Plav

text: Plav on kaupunki ja kunta Montenegron itärajalla. Vuoden 2003 väestönlaskennassa kunnan väkiluvuksi saatiin 13 805 asukasta, sen kaupunkikeskuksessa heistä asui 3 615. Kunnan asukkaista 51 % oli bosniakkeja.


title: Plav

text: Plav on saanut nimensä samannimisestä järvestä, jonka rannat ovat houkutelleet alueelle matkailijoita. Järven nimeä on taas johdettu rooman keisari Flaviukseen, mutta myös eri kielten sanaan "sininen".


title: Patrik Lehti

text: Patrik Lehti (s. 29. lokakuuta 1987 Espoo) on suomalainen jääkiekkopuolustaja. Hän pelasi kaudet 2005–2008 Bluesin A-nuorissa ja voitti 2006 pronssia ja 2007 hopeaa. Hänen tähän mennessä ainoa SM-liigaottelunsa oli 27. joulukuuta 2007 pelattu Blues-Lukko-kamppailu. Kaudeksi 2008–2009 Lehti siirtyi Suomi-sarjan Salamoihin. Tuon kauden jälkeen hän on pelaillut Suomen alasarjoissa.


title: Loispistiäiset

text: Loispistiäiset ("Parasitica") on hoikkatyvisten alalahkoon kuuluva pistiäisryhmä. Ryhmällä ei ole varsinaista taksonomista asemaa vaan yhdistävänä tekijänä on pelkästään näiden pistiäisten tapa munia munansa toiseen eläimeen, tavallisesti hyönteisen toukkaan, jonka pistiäisen oma toukka kuoriuduttuaan syö elävältä. Monia loispistiäisiä käytetään apuna myrkyttömässä tuholaistorjunnassa.


title: Loispistiäiset

text: Loispistiäisiin on perinteisesti luettu seuraavat yläheimot:Kaikki näihin heimoihin lukeutuvat pistiäiset eivät loisi. Toisaalta löytyy loisina eläviä pistiäislajeja, jotka eivät sisälly luettelon heimoihin.


title: Royal Astronomical Societyn kultamitali

text: Royal Astronomical Societyn kultamitali () on korkein brittiläisen Royal Astronomical Societyn myöntämä palkinto. Sitä on jaettu vuodesta 1824, ja sen saajat ovat usein olleet tunnettuja ja merkittäviä tieteilijöitä, kuten Albert Einstein ja Stephen Hawking.


title: Royal Astronomical Societyn kultamitali

text: Vuodesta 1964 lähtien on vuosittain jaettu kaksi palkintoa: toinen fysiikasta ja toinen geofysiikasta. Palkintoa ei ole jaettu vuosina 1825, 1832, 1834, 1838, 1844, 1847, 1848, 1864, 1871, 1873, 1877, 1880, 1890, 1891, 1920, 1941 ja 1942.


title: Ville Lajunen

text: Ville Ilmari Lajunen (s. 8. maaliskuuta 1988 Helsinki) on suomalainen jääkiekkopuolustaja, joka pelaa KHL-joukkue Kunlun Red Starissa. Hän on pelityyliltään hyökkäävä puolustaja. Lajunen laukoo oikealta.


title: Ville Lajunen

text: Lajunen on Espoon Kiekkoseuran kasvatti. Hän siirtyi jo juniorina Espoo Bluesiin, jonka A-nuorissa Lajunen voitti SM-pronssia keväällä 2006. Syyskuussa 2006 hän teki kaksivuotisen sopimuksen Bluesin SM-liigajoukkueen kanssa. Lajunen pelasi kaudella 2006–2007 ensimmäiset miesten pelinsä Mestiksessä, jossa hän esiintyi yhteensä yhdeksässä ottelussa alle 20-vuotiaiden maajoukkueessa. Lajunen pelasi myös kolme ensimmäistä SM-liigaotteluaan. A-nuorten SM-liigan puolella hän teki 39 runkosarjaottelussa tehot 3+29=32, joilla Lajunen oli voitti puolustajien syöttöpörssin ja oli puolustajien pistepörssissä toinen Jokereiden Vesa Kulmalan jälkeen. Hän oli tehoilla 1+9=10 kevään 2007 pudotuspelien tehokkain puolustaja Pelicansin Mikko Kousan kanssa. Lajunen voitti kauden päätteeksi A-nuorten SM-hopeaa.


title: Ville Lajunen

text: Heinäkuussa 2007 Lajunen jatkoi Blues-sopimustaan vuodella kevääseen 2009 saakka. Samalla hän siirtyi maalivahti Antti Härmän kanssa lainalle Mestis-joukkue KooKoohon heidän suorittaessaan asepalvelusta Karjalan Prikaatissa. Lajunen pelasi Mestiksessä yli puolet runkosarjasta. Hän pelasi KooKoossa ja alle 20-vuotiaiden maajoukkueessa yhteensä 27 ottelua tehoin 2+11=13. Joukkueessa isossa roolissa pelannut Lajunen saapui KooKoohon alun perin koko kauden kattavalla lainasopimuksella, mutta hän palasi Bluesiin jo marraskuussa 2007, kun joukkue kärsi loukkaantumisista. Lajunen pelasi Bluesissa loppukauden ja hän teki 19 runkosarjaottelussa tehot 1+11=12. Kevään 2008 pudotuspeleissä Lajunen teki yhdeksässä ottelussa yhden maalin. Hän voitti kauden päätteeksi SM-hopeaa. Lajunen teki huhtikuussa 2008 kaksivuotisen jatkosopimuksen Bluesin kanssa.


title: Ville Lajunen

text: Kausi 2008–2009 oli Lajuselle ensimmäinen kokonainen SM-liigassa. Hän teki 45 runkosarjaottelussa tehot 8+11=19, joilla Lajunen oli Bluesin tehokkain puolustaja Dale Clarken kanssa. Hän pelasi kauden aikana myös viisi ottelua Mestarien liigassa, jossa Lajunen oli tehoilla 1+3=4 Bluesin tehokkain puolustaja ja sisäisen pistepörssin toinen Sami Ryhäsen jälkeen. Keväällä 2009 hän vahvisti myös Bluesin A-nuoria, jotka voittivat Suomenmestaruuden.


title: Ville Lajunen

text: Lajuselle kausi 2009–2010 oli todellinen läpimurto SM-liigassa. Hän pelasi kauden kaikki 58 runkosarjaottelua ja teki niissä tehot 5+33=38. Lajunen voitti puolustajien syöttöpörssin ja puolustajien pistepörssissä hän oli toinen vain pisteen enemmän tehneen Ilveksen Markus Seikolan jälkeen. Lajunen oli tuosta kaudesta lähtien myös Bluesin varakapteeni. Hän teki helmikuussa 2010 kaksivuotisen jatkosopimuksen joukkueen kanssa. Lajunen jakoi tehoilla 3+7=10 kevään 2011 pudotuspelien puolustajien pistepörssin voiton HIFK:n Toni Söderholmin kanssa. Blues saavutti niiden päätteeksi SM-hopeaa.


title: Ville Lajunen

text: Kesken kauden 2011–2012, marraskuussa 2011, Lajunen siirtyi loppukauden mittaisella sopimuksella KHL-joukkue Metallurg Magnitogorskiin. Hän johti siirtyessään pelipaikastaan huolimatta Bluesin sisäistä pistepörssiä tehoilla 2+10=12. Lajusen esitykset Magnitogorskissa jäivät lopulta varsin vaisuiksi; hän teki 15 runkosarjaottelussa vain yhden syöttöpisteen ja 12 playoff-ottelussa syntyi viisi syöttöpistettä. Lajunen ei enää jatkanut joukkueessa, vaan siirtyi kaudeksi 2012–2013 vuoden mittaisella sopimuksella Elitserien-joukkue Färjestad BK:n riveihin. Helmikuussa 2013 hän teki vuoden mittaisen jatkosopimuksen joukkueen kanssa. Kauden 2013–2014 päätteeksi Lajunen voitti SHL-hopeaa.


title: Ville Lajunen

text: Kaudeksi 2014–2015 Lajunen siirtyi kaksivuotisella KHL-sopimuksella Jokereihin. Hän edusti joukkuetta kauden aikana myös Spengler Cupissa, kuten myös vuotta myöhemmin. Kaudella 2015–2016 Lajunen nousi Jokereiden varakapteeniksi. Helmikuussa 2016 hänet valittiin KHL:n viikon puolustajaksi. Huhtikuussa 2016 Lajunen solmi Jokereiden kanssa vuoden mittaisen jatkosopimuksen. Kaudella 2016–2017 hän oli joukkueen eniten maaleja tehnyt puolustaja kymmenellä osumallaan.


title: Ville Lajunen

text: Lajunen siirtyi kaudeksi 2017–2018 jatkamaan KHL-uraansa vuoden mittaisella sopimuksella Spartak Moskovaan.


title: Ville Lajunen

text: Kaudeksi 2018-19 Lajunen siirtyi vuoden mittaisella sopimuksella KHL:n kiinalaisseura Kunlun Red Starin riveihin.


title: Ville Lajunen

text: Lajunen edusti Suomea MM-kilpailuissa vuosina 2014 ja 2017, joista ensimmäinen turnaus päättyi hopeaan. Hän sai ensituntumaa Suomen A-maajoukkueeseen kevään 2010 MM-leirillä.


title: Ville Lajunen

text: Lajunen pelasi myös alle 20-vuotiaiden MM-kilpailuissa vuonna 2008.


title: Ville Lajunen

text: Villen pikkuveli on vuoden 2011 maailmanmestari Jani Lajunen, joka pelaa nykyään Sveitsin National League A:n HC Luganossa.


title: Geneva Locke

text: Geneva Alexa Locke (s. 7. lokakuuta 1988) on kanadalainen näyttelijä. Hän syntyi Vancouverissa, Brittiläisessä Kolumbiassa, ja nousi televisioyleisön tietoisuuteen esittämällä nuorta Max Guevaraa menestyssarjassa "Dark Angel".


title: Geneva Locke

text: Vancouverissa syntynyt Locke on kilpaillut ultimatessa maajoukkuetasolla.


title: Plužine

text: Plužine on kaupunki ja kunta Montenegron vuoristoisessa luoteisosassa. Vuoden 2011 väestönlaskennassa kunnan väkiluvuksi saatiin 3 246 asukasta, sen kaupunkikeskuksessa heistä asui 1 494. Kunnan asukkaista 61 % oli tuolloin etnisiä serbejä.


title: Plužine

text: Plužinen kaupunkikeskusta siirrettiin vuonna 1975 Piva-jokeen rakennetun padon luoman tekojärven tieltä.


title: Roope Ranta

text: Roope Ranta (s. 23. toukokuuta 1988 Helsinki) on suomalainen jääkiekkoilija, joka pelaa Saksan toiseksi korkeimmalla sarjatasolla DEL2-liigan Lausitzer Füchsessä. Pienikokoinen Ranta on pelipaikaltaan oikea laitahyökkääjä. Füchsen päävalmentaja Hannu Järvenpään mukaan hän on vahva luistelija ja hyvä maalintekijä, joka ei unohda myöskään puolustustehtäviään. Järvenpään mukaan Ranta on myös hyvä joukkuepelaaja. Hän laukoo oikealta.


title: Roope Ranta

text: Ranta on Helsingin IFK:n kasvatti. Hän siirtyi B-juniori-ikäisenä HooCeehen kaudeksi 2004–2005. Kaudella 2005–2006 Ranta oli tehoilla 25+31=56 koko B-nuorten I-divisioonan paras pistemies, maalintekijä ja syöttäjä. Hän siirtyi kuitenkin kesken kauden HooCeen B-nuorista Karhu-Kissojen A-nuoriin. Kaudeksi 2006–2007 Ranta siirtyi kaksivuotisella sopimuksella Espoon Bluesiin, jonka A-nuoriin hän siirtyi. Hän voitti joukkueessa A-nuorten SM-hopeaa keväällä 2007. Kaudella 2007–2008 Ranta oli A-nuorten SM-liigan runkosarjan pistepörssin toinen Ässien Mika Niemen jälkeen tehoilla 23+30=53. Hänet valittiin kauden päätteeksi sarjan ensimmäiseen tähdistökentälliseen. Ranta debytoi kauden aikana myös SM-liigassa, jossa hän pelasi kaksi ottelua. Miesten pelit tulivat tutuksi myös kolmen Mestis-ottelun verran alle 20-vuotiaiden maajoukkueessa.


title: Roope Ranta

text: Huhtikuussa 2008 Ranta teki kaksivuotisen jatkosopimuksen Bluesin kanssa, mutta hän pelasi koko kauden 2008–2009 lainalla Mestis-joukkue Kiekko-Vantaassa. Ranta kuului kauden pirteimpiin Mestis-tulokkaisiin ja hän oli tehoilla 10+22=32 Kiekko-Vantaan sisäisen pistepörssin toinen Jussi Haapasaaren jälkeen. Ranta oli siirtymässä myös toiseksi kokonaiseksi kaudeksi lainalle Mestikseen, kun hän teki elokuussa 2009 vuoden mittaisen lainasopimuksen Jokipoikien kanssa. Blues sai tarvittaessa kutsua Rannan kesken lainasopimuksen joukkueeseensa ja hänestä oli ensimmäisen kerran apua marraskuussa 2009, kun Ranta siirtyi Sami Mutasen kanssa viikoksi Bluesiin. Hän palasi Bluesiin taas nuorten MM-kilpailujen ajaksi ja sittemmin Ranta pelasi siellä koko loppukauden. Hän pelasi Jokipojissa yhteensä 23 ottelua tehoin 7+14=21. Bluesissa tulokaskausi 2009–2010 toi Rannalle yhteensä 25 ottelussa tehot 5+3=8. Kolmessa playoff-ottelussa syntyi yksi syöttöpiste.


title: Roope Ranta

text: Helmikuussa 2010 Ranta teki Bluesin kanssa kaksivuotisen jatkosopimuksen. Hän teki kaudella 2010–2011 SM-liigan yhden kauden piste-ennätyksen tekemällä 35 runkosarjaottelussa tehot 7+7=14. Hän ei kuitenkaan pelannut kevään 2011 hopeaan päättyneissä pudotuspeleissä, koska Rannan kausi päättyi jo helmikuussa käsivammaan. Hän pelasi kauden aikana myös yhden ottelun lainalla Kiekko-Vantaassa joulukuussa 2010.


title: Roope Ranta

text: Toukokuussa 2011 Ranta pidensi sopimustaan vuodella kevääseen 2013 saakka. Lokakuussa 2011 Blues lainasi hänet viikoksi Jokipoikiin. Ranta onnistui tekemään kauden ensimmäisen lainapestinsä aikana kahdessa ottelussa viisi maalia. Hän pelasi alkukaudella neljä SM-liigaottelua, kunnes Ranta lainattiin taas lokakuun lopulla toistaiseksi voimassa olleella sopimuksella Jokipoikiin. Hän pelasi kauden aikana yhteensä 13 SM-liigaottelua, kunnes taas tammikuussa 2012 Ranta sekä maalivahti Lars Volden lainattiin viikon ajaksi Jokipoikiin. Bluesin suuntaan Jokipojista matkasi maalivahti Antti Ore. Viikkoa myöhemmin lainat pidennettiin loppukauden kattaviksi. Ranta teki Jokipojissa yhteensä 17 runkosarjaottelussa tehot 13+11=24. Hän oli joukkueen kolmanneksi paras maalintekijä.


title: Roope Ranta

text: Kaudeksi 2012–2013 Ranta siirtyi uudella, vuoden mittaisella sopimuksella Jokipoikiin. Hän sijoittui tehoilla 13+34=47 koko Mestiksen pistepörssissä toiseksi edellään vain Sportin Tomi Pekkala. Ranta jakoi myös sarjan syöttöpörssin voiton Sportin Toni Jalon kanssa. Kaudeksi 2013–2014 hän siirtyi vuoden mittaisella sopimuksella HC Keski-Uudenmaan riveihin. Ranta teki kaudella 2013–2014 Mestiksen yhden kauden piste-ennätyksensä tehoilla 26+33=59, joilla hän sijoittui koko sarjan maalipörssissä toiseksi ja pistepörssissä kolmanneksi.


title: Roope Ranta

text: Ranta siirtyi kaudeksi 2014–2015 Venäjän toiseksi korkeimmalle sarjatasolle VHL-joukkue Sputnik Nižni Tagiliin. Hän pelasi siellä seitsemän ottelua ilman tehopisteitä, kunnes Ranta siirtyi lokakuussa 2014 loppukauden kattavalla sopimuksella Italian pääsarja Serie A:n SV Kaltern/Caldaroon. Tammikuussa 2015 Ranta palasi kuitenkin palasi Suomeen ja siirtyi Mestis-joukkue Lempäälän Kisaan. Kaudeksi 2015–2016 hän siirtyi jatkamaan Mestis-uraansa vuoden mittaisella sopimuksella Mikkelin Jukurien riveihin. Ranta valittiin Mestiksen joulukuun 2015 kuukauden pelaajaksi hänen tehtyä kuukauden seitsemässä ottelussaan tehot 8+8=16. Ranta teki runkosarjassa kaikkiaan tehot 23+38=61, joilla hän sijoittui Mestiksen pistepörssissä toiseksi edellään vain joukkuetoveri Oula Palve. Ranta voitti sarjan pudotuspelien pistepörssin ja jakoi syöttöpörssin voiton Hokin Michal Krištofin kanssa tehoilla 5+13=18. Hän voitti kauden päätteeksi Mestiksen-mestaruuden. Ranta valittiin sarjan ensimmäiseen tähdistökentälliseen.


title: Roope Ranta

text: Kauden 2016–2017 kynnyksellä, syyskuussa 2016 Ranta siirtyi kahden kuukauden mittaisella sopimuksella Saksan toiseksi korkeimmalle sarjatasolle DEL2-liigan Lausitzer Füchseen. Lyhyen sopimuksensa päätyttyä hän siirtyi marraskuussa loppukauden sopimuksella samassa sarjassa pelaavan SC Riesserseen riveihin. Ranta oli joukkueen toiseksi paras maalintekijä ja kolmanneksi paras pistemies tehoilla 17+18=35. Yhteensä hän teki DEL2:n runkosarjassa tehot 26+31=57, joilla Ranta sijoittui koko sarjan pistepörssissä neljänneksi. Kaudeksi 2017–2018 hän siirtyi vuoden mittaisella sopimuksella Ruotsin toiseksi korkeimmalle sarjatasolle HockeyAllsvenskan-joukkue IK Oskarshamniin. Ranta teki 11 pelaamassaan ottelussa vain neljä syöttöpistettä, kunnes marraskuussa 2017 hän jätti joukkueen ja palasi loppukauden sopimuksella DEL2-liigan Lausitzer Füchseen.


title: Leah Pipes

text: Leah Marie Pipes (s. 12. elokuuta 1988 Los Angeles, Kalifornia, Yhdysvallat) on yhdysvaltalainen näyttelijä. Hän aloitti uransa esiintymällä vierailijana televisiosarjassa "Angel" vuonna 2001.


title: Leah Pipes

text: Myöhemmin Pipes on esiintynyt muun muassa sarjassa "Life Is Wild" (2007–2008) sekä elokuvissa "Pixel Perfect" (2004), "Odd Girl Out" (2005), "Her Best Move" (2007) "Fingerprints" (2008) ja "The originals" (2013-2015).


title: Leah Pipes

text: Pipes teki vuonna 2005 vierailevan esiintymisen televisiosarjassa "Veljemme on nero". Hänet on nähty niin ikään sarjojen "Yli synkän virran" ja "Drake & Josh" jaksoissa.


title: Charles-Joseph Sax

text: Charles-Joseph Sax (1. helmikuuta 1790 Dinant – 26. huhtikuuta 1865 Pariisi) oli belgialainen soitinrakentaja, joka oli erikoistunut puhallinsoittimiin. Vuonna 1815 hän perusti soitintehtaan Brysseliin. Vielä saman vuoden aikana tehdas sai merkittävän soitintilauksen alankomaiden kuninkaalliselta armeijalta.


title: Charles-Joseph Sax

text: Sax oli hyvä soitinten tekijä ja piti huolen siitä, että hänen poikansa Adolphe sai hyvän koulutuksen soitinten tekoon; sittemmin tämä keksi mm. saksofonin, saxhornin, saxtromban ja saxtuban.


title: Jere Sallinen

text: Jere Tapio Sallinen (s. 26. lokakuuta 1990 Espoo) on suomalainen jääkiekkoilija, joka pelaa Ruotsin SHL-liigan Örebro HK:ssa. Hän toimii joukkueen kapteenina. Sallinen on pelipaikaltaan vasen laitahyökkääjä, mutta hän osaa pelata myös keskellä.


title: Jere Sallinen

text: Sallinen aloitti jääkiekon Helsingin Jääkiekkoklubissa, mutta pelasi suurimman osan junioriurastaan Espoo Bluesissa. Hän voitti joukkueessa B-nuorten SM-pronssia vuosina 2007 ja 2008. Sallinen teki SM-liigadebyyttinsä vain 17-vuotiaana 10. joulukuuta 2007 Helsingin IFK:ta vastaan. Hän sai ottelussa vain neljä sekuntia jääaikaa, mutta ne riittivät tekemään Sallisesta liigahistorian ensimmäisen 1990-luvulla syntyneen pelaajan. Hän teki myös seurahistoriaa Bluesissa, sillä Jere Sallinen ja hänen veljensä Tomi olivat kaikkien aikojen ensimmäinen espoolaissyntyinen ja espoolaisen juniorikoulun käynyt veljespari joukkueessa. Jere Sallinen pelasi kauden aikana yhteensä kuusi SM-liigaottelua ilman tehopisteitä, mutta pääosin vielä Bluesin A-nuorissa, joiden toiseksi paras pistemies hän oli Roope Rannan jälkeen tehoilla 11+19=30.


title: Jere Sallinen

text: Huhtikuussa 2008 Sallinen teki kaksivuotisen jatkosopimuksen Bluesin kanssa, mutta hän pelasi kaudella 2008–2009 vain yhdeksän runkosarjaottelua A-nuorissa selkävaivojen vuoksi. Siitä huolimatta Minnesota Wild varasi Sallisen kuudennella kierroksella 163. pelaajana .


title: Jere Sallinen

text: Kaudella 2009–2010 Sallinen otti paikkansa Bluesin SM-liigajoukkueesta. Tulokaskausi toi hänelle 38 runkosarjaottelussa tehot 5+6=11 sekä kahdessa playoff-ottelussa kaksi syöttöpistettä. Myös kolme Mestis-ottelua alle 20-vuotiaiden maajoukkueessa pelanneen Sallisen kautta lyhensi hieman alle 20-vuotiaiden MM-kilpailuissa saatu aivotärähdys. Hän teki ensimmäisen SM-liigamaalinsa 13. lokakuuta 2009 Jokereita vastaan. Helmikuussa 2010 Sallinen teki Bluesin kanssa kaksivuotisen jatkosopimuksen. Ensimmäinen kokonainen ja ehjä kausi 2010–2011 toi hänelle 55 runkosarjaottelussa tehot 6+8=14. Sallinen voitti keväällä 2011 SM-hopeaa ja hän vahvisti myös kolmen playoff-ottelun verran Bluesin A-nuoria, jotka voittivat SM-hopeaa.


title: Jere Sallinen

text: Lokakuussa 2011 Blues lainasi Sallisen toistaiseksi voimassa olleella sopimuksella Mestis-joukkue Jokipoikiin. Hän pelasi joukkueessa kaikkiaan 15 ottelua. Siirtorajan kynnyksellä, tammikuussa 2012 Blues vuokrasi hänet ja Aleksi Laakson loppukaudeksi 2011–2012 Hämeenlinnan Pallokerhoon. Toukokuussa 2012 Sallinen teki joukkueen kanssa kaksivuotisen jatkosopimuksen.


title: Jere Sallinen

text: Sallinen kuului kaudella 2012–2013 koko SM-liigan suurimpiin yllättäjiin. Hän nousi HPK:n ykkösketjuun tehden kauden aikana 57 runkosarjaottelussa tehot 15+27=42, joilla Sallinen oli joukkueen toiseksi paras pistemies Ville Viitaluoman jälkeen. Hän voitti myös koko SM-liigan tehotilaston lukemalla +26 ja palkittiin kauden päätteeksi Matti Keinonen -palkinnolla. Kauden 2013–2014 lopulla Sallinen ja Ville Viitaluoma siirtyivät loppukaudeksi Ruotsiin ja SHL-joukkue Örebro HK:hon.


title: Jere Sallinen

text: Kaudeksi 2014–2015 Sallinen siirtyi kaksivuotisella sopimuksella KHL-joukkue Jokereihin. Hän edusti joukkuetta kauden aikana myös Spengler Cupissa, kuten myös vuotta myöhemmin.


title: Jere Sallinen

text: Sallinen teki maaliskuussa 2016 vuoden mittaisen ja 792 500 dollarin arvoisen tulokassopimuksen NHL-joukkue Edmonton Oilersin kanssa. Hän pelasi kauden 2016–2017 kuitenkin kokonaan AHL-joukkue Bakersfield Condorsissa, jossa Sallinen teki 53 runkosarjaottelussa tehot 4+6=10. Kaudeksi 2017–2018 hän palasi Ruotsiin Örebro HK:n SHL-joukkueeseen. Sallinen nimettiin joukkueen kapteeniksi. Hän oli Örebron neljänneksi paras pistemies tehoilla 8+15=23. Sallinen voitti joukkueen sisäisen tehotilaston lukemalla +8.


title: Jere Sallinen

text: Sallinen edusti Suomea MM-kilpailuissa vuonna 2014, jolloin hän voitti hopeaa. Yhteensä Sallinen on pelannut 51 A-maaottelua tehopistein 6+2=8. Hän teki A-maajoukkuedebyyttinsä Channel One Cupin toisessa ottelussa 15. joulukuuta 2012 Ruotsia vastaan. Sallisen ensimmäinen A-maajoukkuemaali syntyi 19. huhtikuuta 2013 Euro Hockey Challengen ottelussa Hämeenlinnassa Sveitsiä vastaan. Hän toimi Suomen kapteenina vuoden 2018 Carlson Hockey Gamesissa.


title: Jere Sallinen

text: Sallinen edusti Suomea myös alle 20-vuotiaiden MM-kilpailuissa vuonna 2010, mutta hänen turnauksensa päättyi jo toisessa ottelussa Venäjää vastaan aivotärähdyksen takia. Sallinen pelasi myös alle 18-vuotiaiden MM-kilpailuissa vuonna 2008. Hänet valittiin Saksaa vastaan pelatun sijoitusottelun päätteeksi Suomen ottelun parhaaksi pelaajaksi.


title: Jere Sallinen

text: Sallisen isoveli Tomi pelaa hyökkääjänä Färjestad BK:n SHL-joukkueessa. Veljekset pelasivat samaan aikaan Suomen MM-hopeaa voittaneessa joukkueessa vuonna 2014.


title: Kuningatar Aleksandran vuoret

text: Kuningatar Aleksandran vuoret on vuorijono Etelämantereella. 160 kilometriä pitkä vuorijono erottaa Beardmoren jäätikön Napatasangosta ja Rossin jäähyllystä.


title: Kuningatar Aleksandran vuoret

text: Vuorijonon korkein huippu on 4 528 metriä korkea Mount Kirkpatrick. Muita korkeita huippuja ovat Mount Dickerson (4 120m), Decennial Peak (4 020m), Mount Stanley (3 220m) ja Mount Bishop (3 020m).


title: Kuningatar Aleksandran vuoret

text: Vuorijono löydettiin Ernest Shackletonin johtamalla Nimrodin tutkimusretkellä, ja se nimettiin Englannin kuningattaren Aleksandra Tanskalaisen mukaan. Shackletonin ja myöhemmin myös Robert Falcon Scottin retkikunnat keräsivät vuorilta kivinäytteitä, jotka sisälsivät fossiileja. Todisteet monisoluisista eliöistä niin lähellä Etelänapaa tukivat silloin kehittynyttä teoriaa mannerliikunnoista.


title: Suojelija

text: Suojelija voi tarkoittaa seuraavia asioita:


title: Ayla Brown

text: Ayla Marie Brown (s. 28. heinäkuuta 1988) on yhdysvaltalainen poplaulaja. Hän syntyi Wrenthamissa, Massachusettsissa, osavaltiollisen senaatin tulevan republikaanijäsen Scott Brownin ja televisiopersoona Gail Huffin tyttärenä. Hänellä on sisar Arianna.


title: Ayla Brown

text: Brown kilpaili "American Idolin" viidennellä tuotantokaudella, mutta putosi 9. maaliskuuta 2006. Laulut, jotka hän tulkitsi kilpailussa, olivat "Reflection" (Christina Aguilera), "I Want You to Need Me" (Céline Dion) ja "Unwritten" (Natasha Bedingfield). Brownin debyyttialbumi "Forward" julkaistiin lokakuussa 2006; singleinä ilmestyivät "I Know You Better", "I Quit", "Forward" ja "Falling Into You".


title: Ayla Brown

text: Brown on menestynyt koripalloilijana lukiossaan (Noble and Greenough School, valm. 2006) ja sittemmin yliopistossaan Bostonissa.


title: Sami Blomqvist

text: Sami Pauli Blomqvist (s. 12. kesäkuuta 1990 Örnsköldsvik, Ruotsi) on suomalainen toisen polven jääkiekkoilija, joka pelaa Saksan toiseksi korkeimmalla sarjatasolla DEL2-liigan ESV Kaufbeurenissa. Hän on pelipaikaltaan vasen laitahyökkääjä. Elite Prospects -sivuston Matias Strozykin mukaan Blomqvist on pienikokoinen ja offensiivinen hyökkääjä, jolla on hyvä rannelaukaus. Hän on myös hyvä syöttäjä. Blomqvistin tulisi kuitenkin kehittää puolustuspelaamistaan ja voimaansa. Hänen isänsä on entinen NHL-puolustaja ja olympiamitalisti Timo Blomqvist.


title: Sami Blomqvist

text: Blomqvist syntyi Ruotsin Örnsköldsvikissä hänen isänsä pelatessa MODO:ssa. Sami Blomqvist aloitti jääkiekkoilun kuitenkin Espoossa ja Jäähongan joukkueessa. Hän siirtyi juniorina sittemmin Espoo Bluesiin, jonka B-nuorten paras pistemies ja maalintekijä Blomqvist oli kaudella 2006–2007 tehoilla 22+22=44. Hän jakoi koko B-nuorten SM-sarjan maalipörssin kuudennen sijan Ilveksen Matias Soinnun kanssa ja pistepörssin kahdeksannen sijan Kiekkoreippaan Topias Rädyn ja Ilveksen Toni Rajalan kanssa. Blomqvist sijoittui myös sarjan jäähypörssissä viidenneksi 105 minuutillaan. Hän voitti kauden päätteeksi B-nuorten SM-pronssia.


title: Sami Blomqvist

text: Kaudella 2007–2008 Blomqvist debytoi Bluesin SM-liigajoukkueessa. Hän pelasi ensimmäisen SM-liigaottelunsa 22. tammikuuta 2008 Saimaan Palloa vastaan. Blomqvistista tuli debyyttinsä myötä kaikkien aikojen toinen kolmannen polven SM-tason jääkiekkoilija Juuso Hietasen jälkeen. Ottelu oli hänelle kuitenkin kauden ainoa SM-liigassa ja Blomqvist pelasi kautensa vielä pääosin Bluesin A-nuorissa, joiden kolmanneksi paras pistemies hän oli tehoilla 13+14=27. Toukokuussa 2008 Blomqvist teki kaksivuotisen SM-liigasopimuksen Bluesin kanssa.


title: Sami Blomqvist

text: Myös kauden 2008–2009 Blomqvist pelasi vielä Bluesin A-nuorissa. Hän pelasi henkilökohtaisesti upean kauden tehden A-nuorten SM-liigan kaikkien aikojen runkosarjan yhden kauden maaliennätyksen 40 osumallaan. Ennätyksen edellinen haltija, HPK:n Kasper Kenig iski 38 osumaa kaudella 2000–2001. Blomqvist voitti myös ylivoimamaalipörssin 16 osumallaan ja jakoi viidellä osumallaan voittomaalipörssin voiton. Hän iski 61 tehopistettä ja sijoittui sarjan pistepörssissä toiseksi edellään vain Lukon Juuso Rajala. Blomqvist voitti myös A-nuorten SM-liigan kevään 2009 pudotuspelien piste- ja maalipörssin tehoilla 8+8=16. Hän voitti kauden päätteeksi A-nuorten Suomenmestaruuden. Blomqvist pelasi kauden aikana kuusi SM-liigaottelua jääden niissä ilman tehopisteitä. Miesten pelit tulivat Blomqvistille tutuiksi myös neljän Mestis-ottelun verran alle 20-vuotiaiden maajoukkueesta.


title: Sami Blomqvist

text: Kaudella 2009–2010 Blomqvist pelasi SM-liigassa 22 ottelua ja avasi siellä pistetilinsä tehoilla 3+1=4. Hänen liigauransa avausmaali syntyi 12. marraskuuta 2009 ylivoimalla Rauman Lukkoa vastaan. Blomqvistiltä jäi kuitenkin läpimurto SM-liigaan tekemättä. Hän pelasi syyskaudella myös yhteensä 17 Mestis-ottelua lainalla Kiekko-Vantaassa sekä alle 20-vuotiaiden maajoukkueessa. Blomqvist pelasi kauden aikana myös 15 ottelua Bluesin A-nuorissa, joiden paras maalintekijä ja kolmanneksi paras pistemies hän oli vähäisestä ottelumäärästään huolimatta tehoilla 13+10=23.


title: Sami Blomqvist

text: Huhtikuussa 2010 Blomqvist teki 2+1-vuotisen sopimuksen Pelicansin kanssa. Kausi 2010–2011 oli hänelle ensimmäinen ja toistaiseksi ainoa täysi SM-liigassa. Blomqvist aloitti kautensa vahvasti tehden kolmessa ensimmäisessä runkosarjaottelussa yhtä monta tehopistettä, mutta hän ei lopulta onnistunut vakiinnuttamaan paikkaansa Pelicansin kokoonpanossa. Blomvist onnistui tekemään kuitenkin SM-liigan yhden kauden piste-ennätyksensä iskettyään 40 runkosarjaottelussa tehot 4+6=10. Hän pelasi kauden aikana myös viisi ottelua lainalla Heinolan Kiekossa.


title: Sami Blomqvist

text: Kauden 2011–2012 Blomqvist aloitti lainalla Heinolan Peliitoissa (ent. HeKi). Lokakuussa 2011 hän kävi kahden ottelun verran lainalla Rauman Lukossa. Yhteensä Blomqvist pelasi Lukossa ja Pelicansissa 25 SM-liigaottelua, kunnes hänet lainattiin siirtotakarajalla loppukaudeksi jo Blomqvistin kauden neljänteen seuraan, Vaasan Sportiin. Hän muodosti keväällä joukkueessa tehokkaan ketjun Pete Suonpään ja Jussi Tapion kanssa. Blomqvist voitti kauden päätteeksi Mestiksen-mestaruuden. Liigakarsinnat vei kuitenkin Tampereen Ilves otteluvoitoin 4–1.


title: Sami Blomqvist

text: Blomqvist siirtyi kaudeksi 2012–2013 vuoden mittaisella sopimuksella Tanskan AL-Bank Ligaenissa pelanneeseen Herning Blue Foxiin. Halu palata Suomeen sai hänet siirtymään loppukaudeksi Jokipoikiin tammikuussa 2013. Blomqvist muodosti loppukaudella joukkueen ykkösketjun Janne Nivan ja Matti Järvisen kanssa. Hän teki runkosarjassa seitsemässä ottelussa hienot tehot 7+5=12 ja oli kevään 2013 pudotuspeleissä Jokipoikien avainpelaajia ja joukkueen paras maalintekijä neljällä osumallaan. Jokipojat jäi lopulta neljänneksi. Saman vuoden kesäkuussa Blomqvist teki vuoden mittaisen jatkosopimuksen joukkueen kanssa.


title: Sami Blomqvist

text: Kaudella 2013–2014 Blomqvist oli tehoilla 25+32=57 Jokipoikien paras maalintekijä ja toiseksi paras pistemies Mikael Ruohomaan jälkeen. Hän jakoi koko Mestiksen pistepörssin neljännen sijan Sportin Lassi Kokkalan kanssa. Blomqvist voitti myös Jokipoikien sisäisen tehotilaston lukemalla +17. Huhtikuussa 2014 hän siirtyi try-outille sarjatasoa ylemmäs Helsingin IFK:hon. Blomqvist sai lopulta joulukuussa loppukauden 2014–2015 kattaneen jatkosopimuksen joukkueeseen. Hän vakiinnutti vihdoin paikkansa SM-liigassa.


title: Sami Blomqvist

text: Elokuussa 2015 Blomqvist siirtyi kolmen viikon mittaisella try-outille Kalevan Palloon. Hänen testijaksonsa ei tuottanut kuitenkaan jatkosopimusta. Lokakuussa Blomqvist palasi 22. marraskuuta asti ulottuneella sopimuksella vuotta aiemmin SM-liigaan nousseeseen Vaasan Sportiin paikkaamaan loukkaantumisia. Hänen sopimukseensa sisältyi myös optio loppukaudesta 2015–2016, jonka Sport käytti testijakson päätteeksi. Vain noin kuukautta myöhemmin joulukuussa Blomqvist teki vuoden mittaisen jatkosopimuksen joukkueen kanssa. Joulukuussa 2016 hän ja Sport purkivat sopimuksensa yhteisymmärryksessä, kun molempien osapuolten odotukset Blomqvistin suorituksista eivät täyttyneet ja hän teki 22 ottelussa vain tehot 1+3=4. Pari päivää myöheemmin Blomqvist siirtyi loppukauden sopimuksella Saksan toiseksi korkeimmalle sarjatasolle DEL2-liigan ESV Kaufbeureniin. Hän oli pudotuspeleissä joukkueen paras pistemies, maalintekijä ja syöttäjä tehoilla 5+7=12. Maaliskuun 2017 lopulla Blomqvist teki Kaufbeurenin kanssa vuoden mittaisen jatkosopimuksen.


title: Sami Blomqvist

text: Kaudella 2017–2018 Blomqvist voitti Kaufbeurenin sisäisen piste- ja maalipörssin tehoilla 31+35=66, joilla hän sijoittui koko DEL2:n maalipörssissä neljänneksi ja pistepörssissä kuudenneksi. Blomqvist voitti myös joukkueen sisäisen tehotilaston lukemalla +26. Hän oli Kaufbeurenin paras pistemies ja maalintekijä myös pudotuspeleissä tehoilla 5+4=9. Huhtikuussa 2018 Blomqvist teki joukkueen kanssa vuoden mittaisen jatkosopimuksen.


title: Sami Blomqvist

text: Blomqvist pelasi alle 18-vuotiaiden Ivan Hlinkan muistoturnauksessa vuonna 2007, jolloin hän voitti hopeaa. Blomqvist oli myös mukana Suomen alle 20-vuotiaiden MM-leiriryhmässä vuoden 2010 turnaukseen, mutta hän putosi lopullisesta kisajoukkueesta jo ensimmäisen leiriviikon jälkeen. Yhteensä Blomqvist on pelannut yhdeksän nuorten ja 21 poikien maaottelua. Hän on kuulunut myös Suomen alle 17-vuotiaiden maajoukkueen kapteenistoon.


title: Sami Blomqvist

text: Blomqvistin puolustajana pelannut isä Timo toimi Suomen olympiahopeaa voittaneen joukkueen kapteenina Calgaryssa vuonna 1988 ja hän pelasi urallaan myös yli 200 NHL-ottelua. Samin isoisä Paul Blomqvist pelasi 1950-luvulla Karhu-Kissojen SM-sarjajoukkueessa. Samin serkku on golf-pelaaja Minea Blomqvist-Kakko.


title: Jani Lajunen

text: Jani Anssi Tapio Lajunen (s. 16. kesäkuuta 1990 Espoo) on suomalainen jääkiekkoilija ja maailmanmestari, joka pelaa Sveitsin National Leaguen HC Luganossa. Hän toimii joukkueen varakapteenina. Lajunen on pelipaikaltaan keskushyökkääjä, mutta osaa pelata myös laidassa. Elite Prospects -sivuston Matias Strozykin vuonna 2011 tekemän analyysin mukaan hän on pelityyliltään kahden suunnan hyökkääjä, joka kykenee pelaamaan sekä alempien ketjujen rikkovassa roolissa että tekemään kohtalaisen hyvin peliä kärkiketjuissa.


title: Jani Lajunen

text: Lajunen on Grankulla IFK:n kasvatti. Hän pelasi juniorina myös Kiekko-Vantaassa, josta Lajunen siirtyi kaudeksi 2006–2007 Espoo Bluesin B-nuoriin. Hän voitti keväällä 2007 B-nuorten SM-pronssia. Seuraavalla kaudella 2007–2008 Lajunen pelasi Bluesin A-nuorissa ja hän teki myös SM-liigadebyyttinsä 22. tammikuuta 2008 vieraissa Saimaan Palloa vastaan. Nashville Predators varasi Lajusen seitsemännellä kierroksella 201. pelaajana .


title: Jani Lajunen

text: Elokuussa 2008 Lajunen solmi kaksivuotisen sopimuksen Bluesin SM-liigajoukkueen kanssa. Kausi 2008–2009 oli hänelle tulokaskausi SM-liigassa ja hän teki 25 runkosarjaottelussa tehot 1+1=2 sekä pelasi kaksi playoff-ottelua ilman tehopisteitä. Lajunen teki SM-liigauransa avausmaalin 19. lokakuuta 2008 Kalevan Palloa vastaan. Hän pelasi kauden aikana myös Mestarien liigassa, jossa Lajunen teki kolmessa ottelussa yhden maalin. Miesten pelit tulivat tutuksi myös kahden Mestis-ottelun verran alle 20-vuotiaiden maajoukkueesta. Suurimman osan kaudestaan Lajunen pelasi kuitenkin Bluesin A-nuorissa, joiden paras toiseksi maalintekijä hän oli runkosarjassa 16 osumallaan. Hän voitti keväällä 2009 A-nuorten Suomenmestaruuden.


title: Jani Lajunen

text: Ensimmäisellä kokonaisella SM-liigakaudellaan 2009–2010 Lajunen teki 46 runkossarjaottelussa tehot 6+9=15. Hän jakoi lukemalla +4 Bluesin sisäisen tehotilaston voiton Miika Huczkowskin kanssa. Lajunen pelasi kauden aikana myös kahden Mestis-ottelun verran alle 20-vuotiaiden maajoukkueessa.


title: Jani Lajunen

text: Toukokuussa 2010 Lajunen teki kolmivuotisen tulokassopimuksen Nashville Predatorsin kanssa, mutta hän pelasi vielä kauden 2010–2011 lainalla Bluesissa. Lajunen pelasi Bluesin ainoana hyökkääjänä kauden kaikki 60 runkosarjaottelua ja teki niissä 22 tehopistettä. 25. syyskuuta 2010 hän onnistui ratkaisemaan Bluesille 2–1-jatkoaikavoiton Oulun Kärpistä ns. ilmaveivimaalilla ajassa 62.24. Vastaavanlaisen tempun SM-liigassa teki edellisen kerran Porin Ässien Rob Hisey kaudella 2005–2006. Lajunen voitti SM-hopeaa keväällä 2011.


title: Jani Lajunen

text: Kaudeksi 2011–2012 Lajunen siirtyi Nashville Predatorsin organisaatioon. Hän pelasi kauden 2011–2012 kokonaan farmijoukkue Milwaukee Admiralsissa, AHL:ssä, jonne Lajunen siirrettiin harjoitusleirin päätteeksi. Kesken seuraavan kauden 2012–2013, helmikuussa 2013 hänet kaupattiin St. Louis Bluesiin vaihdossa puolustaja Scott Fordiin. Lajunen vietti loppukautensa Bluesin farmijoukkue Peoria Rivermenissa.


title: Jani Lajunen

text: Lajunen siirtyi kaudeksi 2013–2014 Ruotsiin ja kaksivuotisella sopimuksella SHL-joukkue Växjö Lakers HC:n riveihin. Seuraavan kauden 2014–2015 päätteeksi hän voitti Ruotsin-mestaruuden.


title: Jani Lajunen

text: Kaudeksi 2015–2016 Lajunen palasi Suomeen ja siirtyi kaksivuotisella sopimuksella Tapparaan. Hän teki liigauransa ensimmäisen kypärätempun 24. lokakuuta 2015 vieraissa Turun Palloseuraa vastaan. Pekka Koskilahti valitsi Lajusen ottelun Alumnien tähtien ykköstähdeksi. Lajunen toisti temppunsa 30. tammikuuta 2016 vieraissa Vaasan Sportia vastaan. Hän nousi kauden mittaan Tapparan ykkössentteriksi laidoillaan Henrik Haapala ja Kristian Kuusela sekä ylivoimalla ja viimeisimmissä finaaliotteluissa Haapalan tilalta Patrik Laine. Lajunen teki SM-liigan runkosarjassa 33 tehopistettä. Hän jakoi koko liigan tehotilaston voiton Kärppien Sebastian Ahon kanssa lukemalla +26, mutta Aho vei kuitenkin vähempien päästettyjen maalien turvin SM-liigan tehopelaajalle myönnettävän Matti Keinonen -palkinnon. Lajunen voitti kauden päätteeksi Suomenmestaruuden. Mestarien liigassa hän oli Tapparan paras maalintekijä Jukka Peltolan kanssa kolmella osumallaan.


title: Jani Lajunen

text: Lajunen nimettiin kaudeksi 2016–2017 Tapparan varakapteeniksi. Hän teki SM-liigan yhden kauden piste-ennätyksensä tehoilla 14+21=35, joilla Lajunen oli joukkueensa neljänneksi paras pistemies. Hän voitti kauden päätteeksi Suomenmestaruuden.


title: Jani Lajunen

text: Kaudeksi 2017–2018 Lajunen siirtyi 1+1-vuotisella sopimuksella Sveitsin National Leaguen HC Luganoon. Hän eteni joukkueen kanssa aina liigan finaaleihin saakka, mutta Sveitsin-mestaruuden vei lopulta kuitenkin ZSC Lions otteluvoitoin 4–3. Helmikuussa 2018 Lugano käytti Lajusen sopimuksessa olleen option ja teki vuoden mittaisen jatkosopimuksen hänen kanssaan. Kaudella 2017–2018 Lajunen voitti Mestarien liigassa joukkueen sisäisen tehotilaston lukemalla +5.


title: Jani Lajunen

text: Lajunen edusti Suomea Pyeongchangin olympiakisoissa 2018 sekä MM-kilpailuissa vuosina 2011, 2016 ja 2017, joista vuoden 2011 turnaus päättyi maailmanmestaruuteen ja vuoden 2016 turnaus hopeaan. Hän istui vuoden 2011 turnauksessa aluksi katsomossa, mutta viiden ottelun jälkeen Lajusen kisapassi leimattiin ja hänet istutettiin Janne Lahden tilalle Suomen nelosketjuun. Lajunen teki MM-kisadebyyttinsä 9. toukokuuta 2011 Venäjää vastaan. Toisessa ottelussaan 12. toukokuuta 2011, puolivälierissä Norjaa vastaan hän onnistui tekemään ensimmäisen A-maajoukkuemaalinsa Leo Komarovin ja Topi Jaakolan syötöistä. Lajunen teki aiemmin A-maajoukkuedebyyttinsä 10. helmikuuta 2011 LG Hockey Gamesissa Venäjää vastaan. Vuoden 2018 Channel One Cupissa hän toimi Suomen varakapteenina. Yhteensä Lajunen on pelannut 39 A-maaottelua tehopistein 4+8=12.


title: Jani Lajunen

text: Lajunen pelasi myös alle 20-vuotiaiden MM-kilpailuissa vuosina 2009 ja 2010 sekä 18-vuotiaiden MM-kilpailuissa vuonna 2008. Hän pelasi myös alle 18-vuotiaiden Ivan Hlinkan muistoturnauksessa vuonna 2007, jolloin Lajunen voitti hopeaa. Yhteensä hän on pelannut 39 nuorten ja 22 poikien maaottelua. Lajunen on toiminut myös alle 20-vuotiaiden maajoukkueen kapteenina.


title: Jani Lajunen

text: Lajusen isoveli Ville pelaa puolustajana KHL-joukkue Kunlun Red Starissa. Veljesten isä on mm. GrIFK:n ja Espoon Kiekkoseuran junioreita valmentanut Kari Lajunen, joka valmensi myös pitkään GrIFK:n 1990-syntyneiden joukkuetta Janin pelatessa siellä.


title: Colin

text: Colin on miehen etunimi.


title: Colin

text: Alkuperältään Colin on diminutiivimuoto ranskalais-englantilaisesta nimestä "Col", joka on Nikolaus-nimen lyhentynyt muoto. Sitä paitsi Colin on myös englantilaistettu muoto harvinaisesta gaelinkielisestä nimestä "Cailean", joka merkitsee koiranpentua mutta voidaan käsittää myös muunnokseksi nimestä "Columba". Irlannissa nimi esiintyy muodossa "Coilean".


title: Colin

text: Suomessa nimi Colin on marraskuuhun 2018 mennessä annettu 312 henkilöille, joista hieman yli puolet on syntynyt 2000-luvulla. Vuodesta 2020 lähtien Colinin nimipäivä on suomenruotsalaisen kalenterin mukaan 7. marraskuuta.


title: M/S MN Pelican

text: M/S MN Pelican () on ranskalaisen Compagnie morbihannaise et nantaise de navigation omistama ro-ro-rahtialus. Alus on rakennettu vuonna 1999 Romaniassa ja Norjassa. Kuollutta painoa laivalla on 8 800 tonnia ja jääluokitus on 1A Super eli se pystyy useimmissa jääolosuhteissa kulkemaan yksin. "MN Pelican" on rekisteröity Ranskan lipun alle ja sen kotisatama on Marseille. Nykyään ranskalainen Compagnie Maritime Nantaise liikennöi MN Pelicanilla.


title: M/S MN Pelican

text: MN Pelicanin sisaraluksia ovat M/S Birka Carrier, M/S Birka Trader ja M/S Birka Express.


title: M/S MN Pelican

text: Vuonna 1998 aluksen runko laskettiin vesille Galațissa, Romaniassa. Romaniasta alus hinattiin Rissaan, Norjaan, jossa se rakennettiin loppuun. Tammikuussa 1999 alus luovutettiin SeaTrans ANS:n omistukseen, joka rekisteröi aluksen Norjan lipun alle nimellä "Trans Botnia". Kotisatamaksi tuli Bergen. Luovutuksen jälkeen alus aikarahdattiin Transfennican Suomen ja Länsi-Euroopan väliseen liikenteeseen. Kesäkuussa 2006 ranskalainen Compagnie morbihannaise et nantaise de navigation ilmoitti ostavansa aluksen. Tammikuussa luovutus tapahtui ja alus siirtyi Ranskan lipun alle nimellä "MN Pelican". Kotisatamaksi tuli Marseille.


title: Erik Lönnroth

text: Erik Johannes Lönnroth (2. elokuuta 1883 Porvoo – 23. joulukuuta 1971 Helsinki) oli suomalainen metsätieteilijä, professori ja Helsingin yliopiston rehtori (1950–1953). Hänet nimitettiin metsänarvioinnin professoriksi 1928. Hän edisti voimakkaasti Metsätalon ja Porthanian aikaansaamista. Lönnroth tunnettiin myös lempinimellä ”Olkikatto-Erkki”.


title: Erik Lönnroth

text: Lönnrothin vanhemmat olivat sotarovasti Alfons Johan Alexander Lönnroth ja Gabriella Leinberg ja puoliso vuodesta 1921 lääketieteen lisensiaatti Elsa Sillman, joka oli metsänhoitaja Conrad Sillmanin ja Emilie Wanda Baerin tytär. Hänen veljensä Arvo Lönnroth toimi tie- ja vesihallituksen pääjohtajana sekä rautatie-, tie- ja vesirakennuksen professorina.


title: Erik Lönnroth

text: Lönnrothin kerrotaan olleen tarkka siitä, ettei ollut sukua Elias Lönnrotille. Lönnrothin perhetaustasta on helppo poimia esimerkkejä aktiivisista vaikuttajista: hänen tätinsä Alma Forstén perusti Reitkallin puutarhakoulun sekä toimi Martta-liikkeen kantavana voimana Kymenlaaksossa; toinen täti Olga Forstén herätti aikoinaan huomiota naispuolisena kuoronjohtajana niin Varkaudessa kuin Pietarissakin, ja hän myös järjesti 1899 suuren manifestin vieneelle valtuuskunnalle miehensä johtamassa pietarilaistehtaassa majoituksen; isä sotarovasti Alfons Lönnroth toimi pitkään Lappeen kirkkoherrana ja isän eno Knut Stjernvall suunnitteli Suomen ensimmäisen rautatien ja kohosi myöhemmin koko Venäjän rautatiehallinnon päälliköksi.


title: Erik Lönnroth

text: Lönnroth opetti vuodesta 1914 Helsingin yliopistossa metsäarviointia, ensin ylimääräisenä opettajana, vuodesta 1928 professorina. Hänen 1919 ilmestynyt ensimmäinen tieteellinen julkaisunsa metsäarvioinnin harjoitustöistä säilyi alan oppikirjana aina 1950-luvulle saakka. Lönnrothin tieteelliset julkaisut käsittelivät metsän kasvu- ja rakenneoppia, puun mittausta sekä metsätalouden järjestämistä. Hänen 1929 kehittämänsä matemaattinen malli metsän kasvun ja poistuman suhteesta on ollut keskeinen tekijä arvioitaessa metsäekosysteemin biomassan kokonaistuotosta ja verrattaessa jatkuvan tuotoksen ja kertainvestointiin perustuvaa biomassan mittaustulosta toisiinsa. Metsän arviointiin Lönnroth kehitti puun korkeuden mittarin eli hypsometrin ja puun läpimitan määrityslaitteen eli dendrometrin.


title: Erik Lönnroth

text: Opettamisen ohella Lönnrothin kykyjä käytettiin mitä moninaisimmissa yhteyksissä. Edustamisen kyky ja taito yhdistyneenä komeaan ulkomuotoon (hänet tunnettiin myös lempinimellä "Vackre Erik") veivät hänet erilaisten järjestöjen johtotehtäviin. Metsäntutkimusojärjestöjen kansainvälisen liiton (IUFRO) kongressissa 1938 hänet valittiin liiton presidentiksi. Tätä tehtävää hän hoiti aina vuoteen 1948 saakka. Jo kotitaustansa vuoksi maanpuolustustyö oli aina lähellä Lönnrothin sydäntä. Talvisodan aikana hän johti ulkomaisten vapaaehtoisten värväys- ja sijoitustoimintaa, ja jatkosodassa hän toimi päämajassa toimistopäällikkönä. Marsalkka Mannerheimin ratsastajapatsasvaltuuskunnan puheenjohtajana hänen panoksensa patsaan aikaansaamiseksi oli olennainen. Tiedemiespuolen vastapainona Lönnroth oli musiikillisesti hyvin lahjakas viulisti.


title: Jeffrey Szwez

text: Jeffrey Szwez (s. 16. kesäkuuta 1981 Etobicoke, Ontario, Kanada) on kanadalainen jääkiekkoilija.


title: Jeffrey Szwez

text: Szwez teki ensimmäisen ammattilaissopimuksensa AHL-joukkue Binghamton Senatorsin kanssa. Hän pelasi kuitenkin kaudella 2002–2003 pääasiassa ECHL-joukkue Augusta Lynxissa. Seuraavan kauden Szwez aloitti ECHL:n Dayton Bombersissa, mutta kaupattiin pian Florence Prideen. Szwez jatkoi seuraavat kaudet AHL:ssa ja ECHL:ssa. Kesken kauden 2007–2008 hän siirtyi pelaamaan Suomen SM-liigaan Bluesiin.


title: Jeffrey Szwez

text: Kaudella 2008–2009 Szwez pelasi AHL:n Philadelphia Phantomsissa. Tämän jälkeen hän edusti Britannian EIHL:n Belfast Giantsia. Szwez oli keväällä 2010 voittamassa EIHL:n pudotuspelien mestaruutta. Kaudeksi 2010–2011 hän siirtyi DEL-liigan Augsburger Pantheriin. Hän pelasi Augsburgissa puolitoista kautta, kunnes jätti seuran tammikuussa 2012 henkilökohtaisten syiden takia. Pian tämän jälkeen Szwez teki sopimuksen 2. Bundesligassa pelaavan EV Ravensburgin kanssa.


title: Radio Lokki

text: Radio Lokki oli Kotkassa vuosina 1987–1993 toiminut paikallisradio. Aseman toimilupayhtiö oli Kymenlaakson Radio Oy, jonka omistajiin kuuluivat Eteenpäin, Anjalankosken Sanomat, Kymen Sanomat sekä Etelä-Suomi. Aseman taajuus oli 87,7 MHz. Radio Lokin päätoimittaja oli Tapio Blinnikka kesäkuuhun 1990 saakka ja sen jälkeen Ulla-Maija Sievinen (myöhemmin von Hertzen).


title: Radio Lokki

text: Yleisradio aloitti maakuntaradiotoiminnan Kymenlaaksossa vuonna 1989 nimellä Kymenlaakson Radio, jolloin nimestä syntyi kiistaa Kymenlaakson Radio Oy:n kanssa, joka sai kuitenkin pitää nimensä, koska lähetystoiminta tapahtui Radio Lokin nimellä. Vuonna 1990 radiossa työskenteli päätoimittajan lisäksi viisi vakituista toimittajaa sekä avustajina muun muassa Jari Nenonen ja Ari Ismälä. Vuonna 1991 Radio Lokin kuuluvuusalue laajeni Haminaan, jossa aloitettiin lähetykset taajuudella 94,4 MHz. Asema alkoi lähettää myös ympärivuorokautista ohjelmaa.


title: Radio Lokki

text: 1990-luvun alun laman seurauksena radion mainostulot vähenivät ja Kymenlaakson Radio Oy ajautui konkurssiin vuonna 1993. Omistajina olivat tällöin Suomen Viestintärahoitus, Haminan Lehtimedia ja Eteenpäin. Konkurssin jälkeen Etelä-Kymenlaakson paikallisradiolupa myönnettiin Kymenlaakson Sähköiset Viestimet Oy:lle, jonka taustalla oli kotkalaisia yrittäjiä ja Radio Lokin entistä henkilökuntaa. Yhtiö aloitti lähetykset vuonna 1993 nimellä Radio Albatrossi.


title: Bernhard Molique

text: Wilhelm Bernhard Molique (7. lokakuuta 1802 Nürnberg, Pyhä saksalais-roomalainen keisarikunta – 10. toukokuuta 1869 Bad Cannstatt, Württemberg) oli saksalainen viulisti ja säveltäjä.


title: Bernhard Molique

text: Molique opiskeli Ludwig Spohrin ja Pietro Rovellin johdolla.


title: Bernhard Molique

text: Molique nimitettiin 18-vuotiaana konserttimestariksi Müncheniin ja 24-vuotiaana Stuttgartiin, jossa hän toimi 1826–1849. Münchenin aikoinaan hän ystävystyi huilisti Theobald Bohmin kanssa ja he tekivät menestyksellisiä konserttikiertueita eri puolilla Saksaa.


title: Bernhard Molique

text: Menestyksellisen soolouran jälkeen hän asettui asumaan Lontooseen, jossa hänet nimitettiin sävellyksen professoriksi Kuninkaalliseen akatemiaan, jona hän toimi eläkkeelle siirtymiseensä saakka vuoteen 1866.


title: Bernhard Molique

text: Moliquen sävellykset kattavat kaksi messua, sinfonian, kuusi viulukonserttoa, useita konserttoja muillekin instrumenteille ja kamarimusiikkia. Hänen tuotantoaan pidetään pääosin konservatiivisena. Hänen menestyksekkäimpiä sävellyksiään olivat Viulukonsertto no.5 (1841), Sellokonsertto (1853), pianotrio Opus 27, ja oratorio "Abraham".


title: Bernhard Molique

text: Molique tunnettiin myös liedeistään, joita pidettiin lähes Schubertin veroisina. Hän kirjoitti myös musiikkia concertinalle. Concertinatuotantoon kuului kaksi konserttoa, lukuisia teoksia concertinalle ja pianolle sekä harpulle. Hänen musiikkinsa oli aikanaan suosittua sekä konserttitaloissa että pienemmissä tilaisuuksissa.


title: Katreus

text: Katreus () oli kreikkalaisessa mytologiassa Minoksen ja Pasifaen poika, joka seurasi isäänsä Kreetan kuninkaana. Hänellä oli yksi poika, Althaimenes, ja kolme tytärtä, Aerope, Klymene ja Apemosyne.


title: Katreus

text: Katreuksen tiedusteltua oraakkelilta kuolemastaan, hän sai vastauksen, jonka mukaan yksi hänen omista lapsistaan surmaisi hänet. Althaimeneen kuultua tästä hän kauhuissaan jätti Kreetan taakseen ja pakeni Apenosymen kanssa Rodokselle. Jäljelle jääneet kaksi tytärtään Katreus antoi Naupliokselle myytäväksi vieraisiin maihin – tämä antoi Aeropen puolisoksi Pleistheneelle ja nai itse Klymenen. Vuosia myöhemmin Katreus lähti merille etsimään poikaansa luovuttaakseen kruunun hänelle. Laiva saapui Rodokselle keskellä yötä, ja sitä erehdyttiin luulemaan merirosvojen alukseksi. Athaimenes hyökkäsi muun joukkion kanssa tunkeutujia vastaan, ja ennustus sai täyttymyksensä; Katreus kuoli poikansa käsivarsille keihään lävistämänä.


title: Söderkullan kartano

text: Söderkullan kartano on Sipoon Söderkullassa sijaitseva kartano, joka on perustettu vuonna 1557. Kartanon on 1950-luvulta lähtien omistanut Sipoon kunta. Sen päärakennus on ollut vuokrattuna tilausravintolayrittäjälle. Kunta kaavaili keväällä 2011 kartanon myyntiä, mikä herätti pahennusta. Myyntiaikeet peruttiin, ja kartanosta tulee kulttuuripalvelujen keskus, johon suunnitellaan siirrettäväksi piharakennuksissa toimivia kunnan toimintoja.


title: Söderkullan kartano

text: Rakennus on tuottanut kunnalle tappiota, sillä ravintolayrittäjän maksamat vuokrat eivät ole kattaneet ylläpitokuluja.


title: Söderkullan kartano

text: Kartanon nykyisen jugendtyylisen päärakennuksen on suunnitellut Karl Lindahl, ja se valmistui 1908. Söderkullan vanhin tunnettu päärakennus, kaksikerroksinen hirsitalo tuhoutui tulipalossa 1800-luvun puolivälissä. Päärakennuksen lounaispuolella rinteessä on uusgoottilaista tyyliä edustava viljamakasiini, joka on rakennettu 1800-luvulla..


title: Söderkullan kartano

text: Sipoossa on 1400-luvulla ollut tila Söderkulla (Swndherkulle, 1494), jonka oletetaan viittaavan Söderkullan kartanoksi myöhemmin muodostuneeseen tilaan. Kartanon perusti Ekelöfin suku noin vuonna 1563. Viimeinen tilan omistanut Ekelöf oli kornetti Klas Ekelöf. Hän velkaantui ja joutui myymään sen valtaneuvos Lorentz Creutzille.


title: Ibanez Universe

text: Ibanez Universe on Ibanezin Steve Vaille valmistaman JEM-kitaran 7-kielinen alamalli. Universe poikkeaa yhden lisäkielen lisäksi mm. kaulaupotuksilla ("häipyvä pyramidi) ja siitä puuttuu täysin ns. Monkey Grip-kantokahva. Perus-kuusikieliseen nähden kitaraan on lisätty matala B (H)-kieli (vire: B, E, A, D, G, B, e).


title: Ibanez Universe

text: Universet tulivat markkinoille 1990-luvulla. Niitä valmistettiin vuosina: '90-'94. Välivuosina Universejä ei valmistettu lainkaan kysynnän puutteen takia. Kornin nostettua 7-kieliset takaisin muotiin Universejen valmistus jatkui vuonna 1996. Näistä vain Universe mallia UV777BK on valmistettu pidempään.


title: Timothy Findley

text: Timothy Irving Frederick Findley O.C., O.Ont (1930 Toronto – 2002) oli kanadalainen kirjailija. Findley opiskeli tanssia ja näyttelemistä. Hän oli näyttelijänä 15 vuotta, kunnes ryhtyi päätoimiseksi kirjailijaksi vuonna 1962. Findleyn läpimurtoteos oli romaani "Sota" (1980).


title: Timothy Findley

text: Timothy Findleylle myönnettiin kahdesti kirjallisuuspalkinto Governor Generals Award. Rikoskirjallisuuden Edgar-palkinnon hän sai kirjasta "Valheen kerrokset" (1988).


title: Johnny Weir

text: Johnny Weir (s. 2. heinäkuuta 1984 Coatesville, Pennsylvania) on yhdysvaltalainen taitoluistelija ja malli. Weir on yksinluistelija, vaikkakin juniorina hän harjoitteli myös pariluistelua. Hän on kutsunut luistelutyyliään klassilliseksi ja baletinomaiseksi. Weir on harrastanut myös esteratsastusta, mutta lopetti sen keskittyäkseen taitoluisteluun.


title: Johnny Weir

text: Johnny Weir voitti vuoden 2008 MM-kilpailuissa pronssia. Lisäksi hänellä on junioreiden maailmanmestaruus vuodelta 2001.


title: Tomi Sallinen

text: Tomi Sallinen (s. 11. helmikuuta 1989 Espoo) on suomalainen jääkiekkoilija, joka pelaa Ruotsin SHL-liigan Brynäs IF:ssä. Hän on pelipaikaltaan keskushyökkääjä, mutta Sallinen osaa pelata myös laidassa. Hänet on tunnettu pelityyliltään monipuolisena puolustavana hyökkääjänä.


title: Tomi Sallinen

text: Sallisen kasvattajaseura on espoolainen Jäähonka. Hän pelasi juniorina myös Helsingin Jääkiekkoklubissa ja Helsingin IFK:ssa ennen siirtymistään Espoo Bluesin A-nuoriin kaudeksi 2006–2007. Sallisen kausi päättyi siellä A-nuorten SM-hopeaan keväällä 2007.


title: Tomi Sallinen

text: Sallinen teki SM-liigadebyyttinsä 13. lokakuuta 2007 vieraissa Tapparaa vastaan. A-nuorten kapteenina toiminut Sallinen nousi kaudella 2007–2008 Bluesin liigajoukkueeseen loukkaantumissuman aikana ja teki 29 runkosarjaottelussa tehot 3+2=5. Hänen liigauransa avausmaali syntyi 12. helmikuuta 2008 Helsingin IFK:ta vastaan. Sallinen palkittiin ottelun "Ilta-Sanomien" kolmen tähden tähtipelaajana. Hiljalleen hän vakiinnutti paikkansa SM-liigassa ja voitti keväällä 2008 SM-hopeaa. Pudotuspeleissä Bluesin luottopelaajiin kuulunut Sallinen teki 17 playoff-ottelussa tehot 1+3=4. Huhtikuussa 2008 hän teki kaksivuotisen jatkosopimuksen Bluesin kanssa.


title: Tomi Sallinen

text: Kausi 2008–2009 oli Salliselle ensimmäinen kokonainen SM-liigassa. Hän teki 51 runkosarjaottelussa tehot 4+9=13. Kauden aikana Sallinen pelasi myös Mestarien liigassa. Tammikuussa 2010 hän teki Bluesin kanssa kaksivuotisen jatkosopimuksen. Kevään 2010 pudotuspelien "Villi kortti" -kierroksella Sallinen onnistui ratkaisemaan Bluesille jatkoaikavoiton Oulun Kärpistä peräti 101.55 minuutin pelin jälkeen. Ottelusarja tasoittui 1-1 -lukemiin, mutta lopulta puolivälieriin eteni Kärpät otteluvoitoin 2-1.


title: Tomi Sallinen

text: Sallinen nousi kaudella 2010–2011 Bluesin varakapteeniksi. Hänen runkosarjansa jäi kuitenkin vain 41 ottelun mittaiseksi loukkaantumisten takia. Kevään 2011 pudotuspeleissä Sallinen oli kuitenkin ratkaisijan roolissa viimeisessä välieräottelussa tehdessään JYPiä vastaan tehot 2+1=3. Hänen ensimmäinen maalinsa jäi Bluesin voittomaaliksi. Sallinen palkittiin ottelun "Ilta-Sanomien" kolmen tähden tähtipelaajana. Hän voitti kauden päätteeksi SM-hopeaa. Toukokuussa 2012 Sallinen teki 1+1-vuotisen jatkosopimuksen Bluesin kanssa.


title: Tomi Sallinen

text: Kaudella 2012–2013 Sallinen nousi isoon hyökkäyspään rooliin ja murskasi SM-liigan yhden kauden piste-ennätyksensä tehoilla 12+23=35, joilla hän oli joukkueen toiseksi paras pistemies Kristian Kuuselan jälkeen. Sallinen toimi kauden aikana myös Bluesin kapteenina Arto Laatikaisen poissaollessa. Hän teki kaksivuotisen jatkosopimuksen joukkueen kanssa tammikuussa 2013. Kaudella 2013–2014 Sallinen oli 14 osumallaan Bluesin toiseksi paras maalintekijä Tommi Huhtalan jälkeen. Hän teki SM-liigauransa ensimmäisen kypärätempun 2. marraskuuta 2013 Kalevan Palloa vastaan. Kevään 2014 pudotuspeleissä Sallinen oli Bluesin paras pistemies ja syöttäjä tehoilla 3+8=11 ja myös hänen teholukemansa +2 oli joukkueen paras.


title: Tomi Sallinen

text: Kaudeksi 2014–2015 Sallinen siirtyi vuoden mittaisella sopimuksella Ruotsin SHL:n Leksands IF:ään. Hän oli joukkueen paras maalintekijä ja toiseksi paras pistemies Johan Rynon jälkeen tehoilla 19+17=36. Sallinen jakoi koko SHL:n maalipörssin kahdeksannen sijan Brynäs IF:n Bill Sweattin ja Anton Rödinin kanssa. Kevään 2015 Kvalserienissä hän oli tehoilla 5+1=6 Leksandin paras maalintekijä ja jakoi sisäisen pistepörssin voiton Rynon kanssa. Joukkue putosi kauden päätteeksi HockeyAllsvenskaniin, mutta Sallinen siirtyi kaudeksi 2015–2016 kuitenkin jatkamaan SHL-uraansa kaksivuotisella sopimuksella Djurgårdens IF:n riveihin. Hänen sopimuksessaan oli Sallisen mukaan option ulkomaille siirtymisestä, joten hänen sopimuksensa purettiin toukokuussa 2015, jolloin Sallinen teki vuoden mittaisen sopimuksen KHL-joukkue Neftehimik Nižnekamskin kanssa. Marraskuussa 2016 hän sai kuitenkin lähtöpassit joukkueesta tehtyään 19 ottelussa tehot 2+1=3. Samassa kuussa Sallinen siirtyi KHL:n kiinalaisen laajennusjoukkue Kunlun Red Starin riveihin.


title: Tomi Sallinen

text: Sallinen oli edellisen kevään jälkeen ilman sopimusta aina kauden 2017–2018 alkuun asti, kun hän siirtyi syyskuussa 2017 kuukauden mittaisella sopimuksella Sveitsin National Leaguen EHC Kloteniin. Seura hankki Sallisen paikkaamaan maanmiehensä Tommi Santalan loukkaantumista. Hänen sopimustaan jatkettiin sittemmin useaan otteeseen; marraskuun lopulla Kloten jatkoi Sallisen sopimusta vuoden loppuun. Joulukuussa seura jatkoi hänen sopimustaan lopulta kauden loppuun. Sallinen oli Klotenin neljänneksi paras pistemies tehoilla 8+14=22. Hän vahvisti kauden aikana myös HC Davosia seuran perinteisesti isännöimässä Spengler Cupissa. Sallinen voitti tehoilla 1+6=7 koko turnauksen syöttöpörssin sekä jakoi pistepörssin voiton Kanadan Maxim Noreaun kanssa.


title: Tomi Sallinen

text: Kaudeksi 2018–2019 Sallinen palasi Ruotsin SHL-liigaan ja siirtyi kaksivuotisella sopimuksella Färjestad BK:hon. Hän loukkasi jalkansa elokuussa 2018 pelatussa harjoitusottelussa Frölunda HC:n Viktor Ekbomin kaadettua Sallisen maalinedustalla. Sallinen palasi kaukaloihin lokakuun lopulla ja pelasi yhdeksän ottelua tehden neljä tehopistettä, mutta hän ei kuitenkaan vastannut Färjestadin häneen kohdistamiin odotuksiin ja Sallisen sopimus purettiin joulukuussa. Noin kymmenen päivää myöhemmin hän siirtyi jatkamaan SHL-uraansa loppukauden kattavalla sopimuksella Brynäs IF:ään.


title: Tomi Sallinen

text: Sallinen edusti Suomea MM-kilpailuissa vuosina 2014, 2016 ja 2017, joista kaksi ensimmäistä turnausta hopeaan. Yhteensä hän on pelannut 68 A-maaottelua tehopistein 8+5=13. Sallinen teki A-maajoukkuedebyyttinsä 3. huhtikuuta 2013 Lyngbyssä pelatussa Euro Hockey Challenge -ottelussa Tanskaa vastaan. Vuoden 2017 Sweden Hockey Gamesissa hän toimi Suomen kapteenina.


title: Tomi Sallinen

text: Sallinen pelasi myös alle 20-vuotiaiden MM-kilpailuissa vuosina 2008 ja 2009. Vuoden 2008 turnauksessa hänet valittiin Tšekkiä vastaan pelatun sijoitusottelun päätteeksi Suomen ottelun parhaaksi pelaajaksi. Vuoden 2009 turnauksessa Sallinen toimi joukkueen kapteenina ja oli tehoilla 2+3=5 Suomen toiseksi paras pistemies Teemu Hartikaisen jälkeen. Hänet palkittiin joukkueensa yhtenä kolmesta parhaasta pelaajasta. Sallinen valittiin Kazakstania vastaan pelatun karsintasarjan ottelun päätteeksi Suomen ottelun parhaaksi pelaajaksi.


title: Tomi Sallinen

text: Sallinen pelasi myös alle 18-vuotiaiden MM-kilpailuissa vuonna 2007, jolloin hänet valittiin sekä Sveitsiä että Tšekkiä vastaan pelatun alkulohkon ottelun päätteeksi Suomen ottelun parhaaksi pelaajaksi. Sallinen pelasi myös Ivan Hlinkan muistoturnauksessa vuonna 2006. Yhteensä hän on pelannut 12 nuorten ja 36 poikien maaottelua.


title: Tomi Sallinen

text: Sallisen pikkuveli Jere on Suomen maajoukkuehyökkääjä, joka pelaa Ruotsin SHL-liigaa Örebro HK:ssa. Veljekset tekivät joukkueessa seurahistoriaa Jeren tehtyä liigadebyyttinsä 10. joulukuuta 2007. He olivat kaikkien aikojen ensimmäinen espoolaissyntyinen ja espoolaisen juniorikoulun käynyt veljespari Bluesissa.


title: Saskia van Uylenburgh

text: Saskia van Uylenburgh (2. elokuuta 1612 Leeuwarden – 14. kesäkuuta 1642 Amsterdam) oli alankomaalaisen taidemaalarin Rembrandt van Rijnin vaimo. Hän toimi myös taiteilijan mallina.


title: Saskia van Uylenburgh

text: Saskia oli menestyvän asianajajan Rombertus van Uylenburghin kahdeksasta lapsesta nuorin. Hän jäi orvoksi 12-vuotiaana. Saskia tapasi Rembrandtin serkkunsa taidemaalarin ja -kauppiaan Hendrick van Uylenburghin välityksellä. Pari vihittiin Het Bildtissä 22. kesäkuuta 1634.


title: Saskia van Uylenburgh

text: Rembrandt saavutti taloudellista menestystä ja vuonna 1639 pariskunta muutti Jodenbreestraatilla sijaitsevaan suureen taloon, jossa nykyään toimii Remdrandtin kotimuseo.


title: James Windsor

text: James Windsor, Severnin varakreivi (James Alexander Philip Theo; s. 17. joulukuuta 2007) on Yhdistyneen kuningaskunnan hallitsijan Elisabet II:n nuorimman pojan prinssi Edwardin ja Wessexin kreivitär Sophien poika. James Windsor on kruununperimysjärjestyksessä kymmenentenä.


title: James Windsor

text: Hallitsijan pojanpoikana James Windsorilla olisi oikeus arvonimeen "hänen kuninkaallinen korkeutensa prinssi James", mutta vanhempiensa toivomuksesta, kuninkaallisen arvonimen tuoman rasituksen vähentämiseksi, häntä kutsutaan nimellä "Lord Severn".


title: The New Dark Age

text: The New Dark Age on Kiukaan kolmas studioalbumi, joka julkaistiin 5. maaliskuuta 2008. Ensimmäisellä listaviikollaan se nousi Suomen virallisen albumilistan sijalle 10.


title: Nenonen

text: Nenonen on suomenkielinen sukunimi. Tunnettuja Nenonen-nimisiä henkilöitä:


title: Tiina Ketara

text: Tiina Ketara (s. 1. helmikuuta 1965 Ylivieska) on suomalainen kuvataiteilija. Ketara opiskeli Taidekoulu Maassa vuosina 1987–1988, Kuvataideakatemiassa vuosina 1989–1993, tila-aikataiteen linjalla École des Beaux-Artsissa Pariisissa vuosina 1988–1992 ja Institut des Hautes Études en arts Plastiquesissa Pariisissa vuosina 1992–1993. Hänen teoksiaan oli ensimmäisen kerran esillä yksityisnäyttelyssä Helsingissä vuonna 1990.


title: Tiina Ketara

text: Ketara on työskennellyt monien nykytaiteen tekniikoiden parissa ja hänen viestintäkeinonsa ovat vaihtuneet valokuvauksesta kuvataiteen kautta sommitelmiin ja rakennelmiin. Hänet tunnetaan vuorovaikutteisista media- ja videoteoksistaan, esine- ja installaatioteoksistaan ja hänen keskeisiä teemojaan ovat olleet vuorovaikutuksellisuus, psykoanalyysi ja uskonto.


title: Tiina Ketara

text: Ketara palkittiin yleisön suosikkina Mäntän kuvatataideviikoilla vuonna 2003.


title: Tiina Ketara

text: Vaikutteita töihinsä Ketara on saanut muun muassa häntä École nationale supérieure des Beaux-Artsissa häntä opettaneelta Christian Boltanskilta.


title: Tiina Ketara

text: Ennen taiteilijaksi ryhtymistään Ketara työskenteli toimittajana Radio Cityssä ja hän on esiintynyt myös "Kill City" -elokuvassa.


title: Tiina Ketara

text: Ketara työskentelee ja asuu Pariisissa ja Helsingissä. Viime vuosina hän on työskennellyt helmiveistosten ja installaatioiden parissa.


title: Kadaveriini

text: Kadaveriini on diamiiniyhdiste, jota syntyy proteiinien hydrolyysissä eläinkudosten hajoamisen tuloksena. Sen rakennekaava on NH(CH)NH. Se aiheuttaa osittain virtsan ja siemennesteen pistävän hajun. Kadaveriinista käytetään myös nimiä "pentametyleenidiamiini", "1,5-pentaanidiamiini" ja "1,5-diaminopentaani".


title: Kadaveriini

text: Yhdistettä esiintyy myös kukkien tuoksuissa ja semiokemikaalina eliöiden viestinnässä.


title: Vuokko Piironen

text:
Vuokko Anita Piironen-Harjukari (5. marraskuuta 1945 - 4. huhtikuuta 2003)
oli suomalainen iskelmälaulaja, säveltäjä ja sanoittaja jonka ensimmäinen single oli vuonna 1965 levytetty El porompompero / Jokkeni.


title: Ágnes Szávay

text: Ágnes Szávay (s. 29. joulukuuta 1988 Kiskunhalas) on unkarilainen tennispelaaja. Hän aloitti pelaamisen kuusivuotiaana ja siirtyi ammattilaiseksi vuonna 2004.


title: Ágnes Szávay

text: Szávay saavutti kaksinpelaajana kansainvälisen rankinglistan 13:nnen (14.4.2008) ja nelinpelaajana 22. sijan (24.9.2007). Hän voitti viisi kaksinpelin WTA-turnausta: Palermossa heinäkuussa 2007, Pekingissä syyskuussa 2007, Budapestissa heinäkuussa 2009, Budapestissa heinäkuussa 2010 ja Prahassa heinäkuussa 2010. Kahden ensimmäisen WTA-voittonsa välillä hän selviytyi Yhdysvaltain avoimissa puolivälieriin voitettuaan 3. kierroksella seitsemänneksi sijoitetun Nadja Petrovan luvuin 6–4, 6–4 sekä 4. kierroksella sijoittamattoman Julia Vakulenkon lukemin 6–4, 7–6(1). Puolivälierissä hän hävisi neljänneksi sijoitetulle Svetlana Kuznetsovalle luvuin 1–6, 4–6.


title: Ágnes Szávay

text: Neljännelle kierrokselle Szávay ylsi Wimbledonissa 2008. Tuolloin hän hävisi Zheng Jielle luvuin 3–6, 4–6. Neljännelle kierrokselle hän on selviytynyt myös Ranskan avoimissa 2009 voitettuaan kolmannella kierroksella kolmanneksi sijoitetun Venus Williamsin luvuin 6–0, 6–4. Neljännellä kierroksella hän hävisi Dominika Cibulkoválle lukemin 2–6, 4–6.


title: Ágnes Szávay

text: Szávay valittiin Unkarin vuoden naisurheilijaksi 2007.


title: Ágnes Szávay

text: Szávay ilmoitti lopettavansa uransa helmikuussa 2013 selkävaivojen vuoksi.


title: Pljevlja

text:
Pljevlja on Montenegron pohjoisin kaupunki ja kunta. Vuoden 2003 väestönlaskennassa kunnan väkiluvuksi saatiin 35 806 asukasta. Sen kaupunkikeskuksessa heistä asui 21 337. Niinpä Plevlja oli Montenegron kolmanneksi suurin kaupunki Podgorican ja Nikšićin jälkeen. Kunnan asukkaista 59 % oli tuolloin etnisiä serbejä.
Pljevlja on Montenegron vuoristoista pohjoisosaa. Kaupunkikeskus on 770 metrin korkeudessa, ja kunnan korkein piste on Ljubišnja-vuori 2238 metriä merenpinnan yläpuolella. Plejevjassa on Montenegron ainoa hiilikaivos, ja ruskohiiltä polttava lämpövoimala tuottaa 45 % maan sähköenergiasta. Kunnan alueelta Šuplja stijenasta louhitaan myös sinkkiä ja lyijyä. Metsäteollisuus ja maanviljelys ovat myös merkittäviä työllistäjiä.


title: Sandra Klösel

text: Sandra Klösel (s. 22. kesäkuuta 1979) on saksalainen tennispelaaja. Hän syntyi Oberkirchissä, Baden-Württembergissä, ja aloitti ammattilaisuransa vuonna 1995.


title: Sandra Klösel

text: Yhdysvaltain avoimissa 1999 karsintojen kautta pääsarjaan päässyt Klösel voitti ensimmäisellä kierroksella Zuzana Lešenarován ja toisella kierroksella Jane Chin. Kolmannella kierroksella hän hävisi maailmanlistan ykköselle Martina Hingisille. Hän edusti Saksaa Fed Cupissa kolmessa maaottelussa vuosina 2005 ja 2007.


title: Sandra Klösel

text: Klösel on korkeimmillaan noussut kaksinpelaajana kansainvälisen rankinglistan 87. sijalle 19. maaliskuuta 2007.


title: Deukalion (Minoksen poika)

text: Deukalion () oli kreikkalaisessa mytologiassa Minoksen ja Pasifaen vanhin poika. Hän seurasi Kreetan kuninkaana veljeään Katreusta. Deukalionilla oli liitostaan lapset Idomeneus ja Krete, ja liiton ulkopuolelta Molos.


title: Deukalion (Minoksen poika)

text: Deukalion osallistui argonauttien retkeen ja oli mukana myös Kalydonin metsästyksessä. Hän teki liiton Ateenan kanssa, ja antoi Theseukselle puolisoksi oman sisarensa Faidran.


title: Deukalion (Minoksen poika)

text: Odysseus esitteli itsensä Deukalionin poikana saavuttuaan tuntemattomana Ithakaan Troijan sodan jälkeen.


title: Nadja Petrova

text: Nadežda ”Nadja” Viktorovna Petrova (; s. 8. kesäkuuta 1982) on venäläinen tennispelaaja. Hän on korkeimmillaan saavuttanut sekä kaksin- että nelinpelaajana kansainvälisen rankinglistan kolmannen sijan.


title: Nadja Petrova

text: Moskovassa syntyneen Petrovan äiti oli entinen yleisurheilija Nadežda Iljina.


title: Nadja Petrova

text: Petrova aloitti ammattilaisuransa vuonna 1999. Hän on yltänyt kaksinpelissä Ranskan avointen välieriin vuosina 2003 ja 2005. Puolivälieriin hän on yltänyt kaikissa muissa Grand Slam -turnauksissa (Australian avoimet, Wimbledon, Yhdysvaltain avoimet). Hän on voittanut urallaan 13 kaksinpelin WTA-turnausta: Vuonna 2005 Linzin, vuonna 2006 Dohan, Amelia Islandin, Charlestonin, Berliinin ja Stuttgartin, vuonna 2007 Pariisin, vuonna 2008 Cincinnatin ja Québecin turnaukset, vuonna 2011 Washingtonin sekä vuonna 2012 's-Hertogenboschin ja Tokion turnaukset.


title: Nadja Petrova

text: Nelinpelissä Petrova on voittanut 22 WTA-turnausta vuosina 2001–2013.


title: Nadežda Iljina

text: Nadežda Leonidovna Iljina (, o.s. Kolesnikova; 24. tammikuuta 1949 Zelenokumsk, Venäjän SFNT – 7. joulukuuta 2013) oli Neuvostoliittoa edustanut yleisurheilija.


title: Nadežda Iljina

text: Iljina kilpaili vuosien 1972 ja 1976 kesäolympialaisissa. 400 metrin juoksussa hän selviytyi molemmilla kerroilla välieriin. 4 × 400 metrin viestijuoksussa hän sijoittui Münchenissä 1972 kahdeksanneksi ja Montréalissa 1976 hän sai pronssia yhdessä Inta Klimovičan, Ljudmila Aksjonovan ja Natalja Sokolovan kanssa.


title: Nadežda Iljina

text: EM-kilpailuissa hän sijoittui 400 metrillä neljänneksi Roomassa 1974 ja 4 × 400 metrin viestissä hän sai pronssia Helsingissä 1971 ja Roomassa 1974. Sisäratojen EM-kilpailuissa hän sai hopeaa 400 metrin juoksussa 1974 ja 1975. Sofiassa 1971 hän karsiutui 400 metrillä alkuerissä ja sijoittui 800 metrillä viidenneksi. Viestikilpailuista hän sai kultaa 1975, hopeaa 1972 ja pronssia 1970.


title: Nadežda Iljina

text: Iljina oli tennispelaaja Nadja Petrovan äiti.


title: Nadežda Iljina

text: Iljina kuoli auto-onnettomuudessa 7. joulukuuta 2013.